title: Numeerinen ohjaus

text: Alussa NC:llä ("numerical control") tarkoitettiin työstökonetta, jota ohjatiin reikänauhalla tai reikäkortilla: työstökoneessa oli vain lukija reikänauhalle tai -kortille. Noin vuoden 1974 jälkeen alettiin valmistaa CNC-työstökoneita ("computerized numerical control - tietokoneistettu numeerinen ohjaus"), joiden ohjaukseen kuului pientietokone ja ohjelmamuisti. CNC-termin on nykyisin korvannut NC. . Minitietokone-CNC-työstökoneissa saattoi olla esimerkiksi PDP-8.


title: Numeerinen ohjaus

text: Tarve CNC:lle syntyi 1940-luvulla, kun helikopterin roottorin lapojen koneistaminen riittävän tarkasti laskelmien mukaan ei enää onnistunut silloin käytettävissä olleilla laitteilla. Vaikka tarvittava numeerinen ohjauskoodi oli laskettu tietokoneella, se jouduttiin antamaan koneistajalle, joka käänsi syöttöruuvien kampia ohjeen mukaan, mikä oli epätarkkaa ja hidasta. Silloiset automaattiset NC-sarjatuotantokoneet oli suunniteltu ja rakennettu valmistamaan vain yhtä osaa, eivätkä ne soveltuneet kyseiseen tarkoitukseen.


title: Numeerinen ohjaus

text: Nykyisenkaltaisen CNC-yläjyrsimen kehittäminen alkoi 1940-luvun lopulla John T. Parsonsin aloitteesta Yhdysvaltain ilmavoimien rahoituksella yhteistyössä MIT Servomechanisms Laboratoryn kanssa. CNC-yläjyrsimen patenttihakemus jätettiin 1952, ja patentti myönnettiin 1958. Laite vastaanotti komennot tietokoneelta reikänauhalla.


title: Numeerinen ohjaus

text: Suomen ensimmäinen numeerisesti ohjattu kone, avarruskone, otettiin käyttöön Valmetin lentokonetehtaalla 1962.


title: Numeerinen ohjaus

text: NC-koneita ohjataan yleisesti G-koodilla. Komentokielen kehitti Gerber Scientific Instruments valmistamiaan kynäpiirtureita varten 1960-luvulla. Moni kielen komento alkaa G-kirjaimella, mistä seurasi kielen nimi. Kielen käyttö yleistyi ja sitä laajennettiin paremmin jyrsimiin soveltuvaksi lisäämällä hallittavien akselien määrää alkuperäisestä kahdesta (X, Y). Electronic Industries Alliance standardoi G-koodin RS274D:ksi helmikuussa 1980. Harva laitevalmistaja enää noudattaa tarkalleen tätä standardia.


title: Numeerinen ohjaus

text:
G-koodi on matalan tason komentokieli. Monimutkaisen liikeradan ohjelmointi suoraan G-koodilla on työlästä, ja jos työkalun mallia muutetaan, pitää kirjoittaa G-koodi uudelleen. Kuitenkin pienet työkalun pituusmuutokset voidaan hoitaa mitta- ja teräkorjaimilla.
G-koodin kirjoittamisen voi antaa CAM-ohjelman tehtäväksi valmistettavan kappaleen CAD-mallin ja käytettävissä olevan työkalun mittojen perusteella.


title: Numeerinen ohjaus

text: Täydellinen ohjelma G70- ja G71-työkierroilla ja rouhintatyökalulla ja viimeistely-silitystyökalulla. Teräksisen aihion halkaisija on 40 mm, johon olisi tarkoitus tehdä 20 mm pitkä olake halkaisijaan 20 mm.


title: Drapetomania

text: Drapetomania oli psykiatrinen termi, jolla tarkoitettiin mustaihoisten orjien taipumusta karata omistajiltaan. Termin keksi louisianalainen lääkäri Samuel A. Cartwright vuonna 1851. Drapetomania on tärkeä historiallinen esimerkki tieteellisestä rasismista.


title: Drapetomania

text: Monet orjanomistajat uskoivat parantavansa orjien elämää, eivätkä siten käsittäneet miksi jotkut halusivat karata. Cartwright uskoi, että drapetomania oli hoidettavissa oleva sairaus. Tehokkaiksi parannuskeinoiksi hän ehdotti ruoskimista. Cartwright keksi myös termin "Dysaethesia Aethiopica" kuvaamaan orjien motivaationpuutetta ja ruoskiminen oli parannuskeino tähänkin vaivaan.


title: Arne Somersalo

text: Arne Sakari Somersalo (vuoteen 1906 Sommer; 6. maaliskuuta 1891 Tampere – 17. elokuuta 1941 Kiestinki, Neuvostoliitto) oli suomalainen sotilas, toimittaja, oikeistoradikaali poliitikko ja muistelmakirjailija. Hän toimi Suomen ilmavoimien komentajana vuosina 1920–1926, mutta erosi armeijasta ja omistautui politiikalle. 1930-luvulla Somersalo toimi Lapuan liikkeen "Ajan Sanan" ja Isänmaallisen kansanliikkeen (IKL) "Ajan Suunnan" jyrkkälinjaisena päätoimittajana. Hän käytti nimimerkkiä "Antti Suomenpoika" poliittisissa pakinoissaan.


title: Arne Somersalo

text: Arne (Aarne) Sakari Somersalo oli tamperelaisen kauppiasperheen toinen poika. Hänen vanhempansa olivat kauppaneuvos Arthur Sommer ja Lydia Johansson. Hän syntyi Arne Sommerina, mutta muutti nimensä vuonna 1906 Somersaloksi. Arne Somersalon sisar oli kirjailija Aili Somersalo.


title: Arne Somersalo

text: Somersalo tuli ylioppilaaksi vuonna 1908. Hän opiskeli luonnontieteitä ensin Helsingin yliopistossa ja vuosina 1908–1914 Jenan yliopistossa Saksassa.


title: Arne Somersalo

text: Saksassa hän ei voinut "venäläisenä" jatkaa opiskelua mutta pystyi liittymään vapaaehtoisena suomalaisena Saksan armeijaan. Hän osallistui sotaan Saksan armeijan joukoissa ja sai kaksi rautaristiä. Hän suoritti upseeritutkinnon Lockstedtin leirillä vuonna 1915. Hän oli Saksalaisen husaarirykmentti n:o 16 husaariluutnantti 1916–1917. Vuosina 1917–1918 hän toimi 9. saksalaisen armeijakunnan yleisesikunnassa länsirintamalla.


title: Arne Somersalo

text: Hän avioitui vuonna 1916 Wilhelmina Bertha Eva Beckerin kanssa.


title: Arne Somersalo

text: Somersalo liittyi Suomen armeijaan majurina vuonna 1918 sisällissodan jälkeen. Hän oli yleisesikunnan keskusosaston päällikkö 1918–1919 ja operatiivisen osaston päällikkö 1919–1920.


title: Arne Somersalo

text: Hän toimi Suomen Ilmavoimien neljäntenä komentajana 26. lokakuuta 1920 – 2. helmikuuta 1926. Majuri Somersalon kaudella ilmavoimille tehtiin useita jopa 10-vuotisia kehitysohjelmia, joita ei kyetty toteuttamaan määrärahojen puutteen vuoksi. Suomessa oli jo kokemusta lentokoneiden korjaus-, kokoonpano- ja pienimuotoisesta rakennustoiminnasta (muun muassa vesilentokoneiden kellukkeita ilmailutelakalla). Tältä pohjalta vuoden 1920 loppupuolella aloitettiin lentokonetehtaan suunnittelu. Tarkoitus oli saada ilmavoimille kalustoa ja säästää rahaa, erityisesti ulkomaan valuuttaa. Hansa-Brandenburg W.33 -koneen lisenssi hankittiin vuonna 1921 ja lentokonetehdas aloitti toimintansa vielä samana vuonna Suomenlinnassa. Se rakensi ilmavoimille vuosina 1922–1926 muun muassa kuusi Caudron G.3 -koulukonetta ja 118 Hansa-vesikonetta.


title: Arne Somersalo

text: Alkuvuodesta 1923 Somersalo kutsui ensimmäisen maailmansodan yhden johtavan elossa olevan hävittäjä-ässän Emil Thuyn neuvonantajakseen ja hävittäjälentäjäkouluttajaksi Santahaminaan sekä Uttiin. Vuoden 1924 lopussa Thuy lähti Neuvostoliittoon kouluttamaan tulevia Luftwaffen lentäjiä.


title: Arne Somersalo

text: Vuonna 1924 ilmavoimille hankittiin Ranskasta edellisvuonna ostetun koekoneen jatkoksi 18 Gourdou-Leseurre GL-21 -hävittäjää sekä kolme Caudron C.59 ja 30 Caudron C.60 -harjoituskonetta, joista viimeksi mainittuja tehtiin lisäksi lisenssillä 34. Samaan aikaan lentokonetehdas rakensi kaksi kotimaisen hävittäjän prototyyppiä, C.24:n ja C.25:n, jotka eivät kuitenkaan huonon moottorin vuoksi päätyneet sarjavalmistukseen vaan ilmavoimille hankittiin Martinsyde F.4 Buzzard kalustoa vanhenevan Gourdou-Lesseure -kaluston tilalle vuonna 1927.


title: Arne Somersalo

text: Vuonna 1924 Suomeen kutsuttiin brittiläisiä neuvonantajia, jotka saivat ohjenuorakseen Suomen taloudellisen kantokyvyn huomioon ottamisen suunnitelmia tehdessään. Britit tekivätkin lyhyen tähtäimen ohjelman, joka perustui yhteen maa- ja kolmeen meritukikohtaan. Britit itse olivat siirtymässä maakoneisiin mutta he ymmärsivät, ettei Suomella ollut siihen vielä varaa. Tämä väliaikaiseksi tarkoitettu suunnitelma ymmärrettiin väärin pidemmän ajan ohjelmaksi ja se tuli vaikuttamaan Suomen ilmavoimien kehitykseen 1930-luvun alkuun saakka. Brittien suunnitelmat eivät miellyttäneet Somersaloa. Hän erosi helmikuussa 1926 kiistoissa lähialaistensa, etenkin Aarne Snellmanin, kanssa. Kiistat kulminoituivat alaisen tekemään ilmiantoon koskien lentokonehankintoja, joihin komentajalla ei ollut täyttä valtuutusta. Ilmianto johti tuomioistuimen antamaan vähäiseen rangaistukseen, mutta se puolestaan pakotti Somersalon eroamaan.


title: Arne Somersalo

text: Lokakuussa 1926 hänet ylennettiin everstiluutnantiksi. Hän oli ilmavoimien ensimmäinen merkittävä kehittäjä. Hänen kaudellaan perustettiin Suomenlinnaan ilmavoimien lentokonetehdas (I.V.L.). 1920-luvulla hän toimi Aero Oy:n teknisenä neuvonantajana. Myös hänen veljensä toimi ilmavoimissa ja oli Santahaminan varikon päällikkö.


title: Arne Somersalo

text: Suomen Ilmapuolustusliiton perustaminen 1920-luvun puolivälissä kuuluu Somersalon saavutuksiin. Ilmapuolustusliitto toimi yhdessä ilmavoimien kanssa, järjesti ilmailupäiviä, julkaisi lehteä ja toimi ilmavoimien lobbausjärjestönä. Suomen ilmailuliitto (SIL) on sen seuraaja. Hän oli Kansainvälisen lentäjäliiton Suomen osaston puheenjohtaja ja Lucanderin lentoyhtiön johtokunnan jäsen.


title: Arne Somersalo

text: 1932 Everstiluutnantti Somersalo liittyi Mäntsälän kapinaan. Vaikutusvaltaisena kapinapäällikkönä Somersalo vietiin Helsinkiin poliisin kuulusteltavaksi.


title: Arne Somersalo

text: Myöhemmin Somersalo toimi IKL:n Ajan Suunnan päätoimittajana ja arvosteli usein ilmavoimiin liittyviä päätöksiä. Maaliskuussa 1934 hän tuomitsi jyrkästi Konstantin Pätsin Virossa suorittaman vallankaappauksen, minkä "loukkaavien lausumien" johdosta presidentti P. E. Svinhufvud määräsi nostettavaksi rikossyytteen. Tuomioksi tuli korkeimmassa oikeudessa 4 kuukautta vankeutta.


title: Arne Somersalo

text: Somesalo oli IKL:n kansanedustaja 1933–1936 Turun läänin pohjoisesta vaalipiiristä. Hän oli eduskunnan ulkoasiainvaliokunnan jäsen. Hänet valittiin valitsijamieheksi 1937, jotka suorittivat tasavallan presidentin vaalin 1937 ja 1940.


title: Arne Somersalo

text: Talvisodassa hän toimi maavoimissa everstiluutnanttina Suomussalmella Ryhmä Sudessa Paavo Susitaipaleen esikuntapäällikkönä.


title: Arne Somersalo

text:
Jatkosodassa hän oli SS-joukkojen yhteysupseerina Lapissa. Hän kuoli 17. elokuuta 1941 opastaessaan saksalaisten iskua Kiestingissä Operaatio Napaketussa. Ennen hyökkäystä, jossa hän kuoli hän piti seuraavan lyhyen puheen:
""Kymmenen päivää ja valtaamme Louhen. Sinne on matkaa 60 kilometriä ja hyvä maantie.""


title: Arne Somersalo

text: Somersalo kuoli omaa varomattomuuttaan ratsastamalla keskellä tietä hevosella tunnustelijoiden perässä. Hänet on haudattu sankarihautaan Kulosaaren hautausmaalle.


title: Hermès (sukkula)

text: Hermès [ermes] oli Ranskan avaruusjärjestön 1980-luvulla kehittämä avaruussukkula, josta tuli ESAn ohjelma 1990-luvulla. Hermès-ohjelma alkoi Ranskassa vuonna 1978. Nimettynä sukkulaprojektina se alkoi vasta marraskuussa 1987. Tällöin sen kaavaltiin olevan käytössä vuonna 1995. Ohjelma kuitenkin lopetettiin vuonna 1993 ohjelman kustannusylitysten ja ESAn rahoitusvaikeuksien vuoksi.


title: Hermès (sukkula)

text: Ohjelma oli syntynyt aikana, jolloin NASA Avaruussukkula oli operatiivisessa käytössä ja Neuvostoliitto rakensi Buran-sukkulaansa. Hermeksen piti lentää länsi-eurooppalaiselle avaruusasemalle (Man-Tended Free Flyer, MTFF), mutta tämäkään hanke ei toteutunut.


title: Hermès (sukkula)

text: Euroopan avaruusjärjestöllä ESAlla on kuitenkin edelleen oma avaruussukkulaohjelmansa, nimeltä "Phoenix". Tavoitteena on saada sukkula käyttöön suunnilleen vuosina 2015–2020. ESA teki toukokuussa 2004 Kiirunassa sukkulan pienoismallilla koelennon, jolla testattiin onnistuneesti automaattista laskeutumista.


title: Hermès (sukkula)

text: ESAn kehitellessä Hermès-sukkulaansa keskittyi Saksa omaan Sänger-avaruussukkulaansa. Myös Englanti suunnitteli HOTOL-sukkulan rakentamista. Molemmat projektit kuitenkin lopetettiin jo kauan ennen prototyypin rakentamista, syynä rahoitusongelmat.


title: Hermès (sukkula)

text: Hermès oli tarkoitus laukaista Ariane 5-kantoraketilla, eikä sukkulassa ollut lainkaan omia voimakkaita rakettimoottoreita.


title: Hermès (sukkula)

text: Hermès-sukkulassa on samoja piirteitä kuin amerikkalaisessa 1950-luvun lopun X-20 Dynasoar-sukkulasuunnitelmassa. Hermèsiin sopi kolme astronauttia ja 3 000 kg rahtia. Sen laukaisumassa oli 21 000 kg.


title: Hermès (sukkula)

text: Hermès-sukkulan kehityksen päätekijät olivat ranskalaiset lentokonetehtaat Aérospatiale ja Dassault.


title: Hermès (sukkula)

text: ESAlla on käynnissä uusien kantorakettien kehitysohjelma (FLTP, Future Launcher Technology Programme). Siihen on vuosien ajan kuulunut esitutkimuksia myös avaruussukkuloista. NASAn Orion-alukseen ESA ei ole ottanut siihen kantaa, vaikka sen alkuvaiheessa oli mukana EADS ja Alenia. Venäjän Kliper-sukkulaa ESA on rahoittanut pienellä summalla 2000-luvulla.


title: Korona (suurjännitetekniikka)

text: Koronapurkaus esiintyy usein korkeajännitteisissä siirtojohtimien eristimissä. Purkaus on eräänlainen salama. Tämä salama näkyy ihmisen silmällä, sekä kuulostaa sirinältä tai rätisevältä paukkeelta mikäli purkaus on tarpeeksi vahva. Purkaus johtuu siitä, että korkea jännite ionisoi ilman ja ionisoitu ilma taas johtaa sähköä. Tämän seurauksena esimerkiksi siirtolinjan mastossa tällainen koronapurkaus saattaa esiintyä johtimen ja maadoitetun rungon välillä. Yleensä tämä purkaus kulkee johtimen eristeen päältä runkoon. Ilmiön voi myös tavata korkeajännitteisten muuntajien eristimien ja johdinten yhteydessä.


title: Korona (suurjännitetekniikka)

text: Koronaa esiintyy yleensä lähinnä 400 kV jännitetasolla. Koronan synnyttämä ääni on voimakkaimmillaan kostealla säällä tai talvella, kun johtimiin muodostuu huurretta.


title: Korona (suurjännitetekniikka)

text: Korona-ilmiö on ihmiselle vaaraton lukuun ottamatta suoraa kosketusta valokaareen.


title: Roxy Music

text: Roxy Music oli Lontoossa 1971 perustettu brittiläinen yhtye. Sen ydinkokoonpanon muodostivat Bryan Ferry (laulu, kosketinsoittimet), Phil Manzanera (kitara), Andy Mackay (saksofoni, oboe) ja Paul Thompson (rummut). Brian Eno soitti yhtyeessä vuosina 1971–1973 ja hänen tilalleen tuli Curved Airista tuttu multi-instrumentalisti Eddie Jobson. MUSA-lehden artikkelissa vuonna 1972 lasketaan leikkiä yhtyeen "opettajavaltaisuudesta": kokoamisen aikaan Bryan Ferry antoi taidetunteja, Manzanera opetti kitaransoittoa, Mackay oli englanninkielen opettaja ja Brian Eno luennoi elektroniikkaa; vain rumpali Paul Thompson oli poikkeus: hän työskenteli koneistajana suurella telakalla. Basisti puolestaan vaihtui joka levyllä. Ferry olisi mielellään vaihtanut rumpalinkin, mutta koska Paul Thompson istui peruskokoonpanoon näin hyvin, hän saikin jäädä ja hänestä tuli yksi aikakauden huomattavimpia rumpaleita.


title: Roxy Music

text: Yhtyeen näkyvä taiteellisuus lienee tätä intellektuaalista alkuperää; erityisesti ensimmäisten levyjen kansissa esiintyvät maalatut vampit ja yhtyeen jäsenten kuvia ja esiintymisiä varten laadittu kimalteleva, myös voimakkaasti maskeerattu ulkoasu ovat näkyvimpiä merkkejä. Ferry kutsui tätä poptaiteeksi, kun haastattelijat kysyivät tästä erikoisesta piirteestä.


title: Roxy Music

text: Etenkin ensivuosinaan Roxy Musicissa kiteytyi se mitä joskus kutsutaan taiderockiksi. Bryan Ferryn teatraalinen esiintyminen ja sisäänpäin lämpiävä huumori yhdistettynä kosketinsoittaja Brian Enon orkestroimaan kokeelliseen äänimaailmaan toivat yhtyeelle ystäviä etenkin rock-harrastajien ja -kriitikoiden piiristä. Ferry ja Eno olivat kuitenkin kaksi liian voimakasta dynamoa mahtuakseen samaan yhtyeeseen ja parin vuoden yhteistyön jälkeen miesten polut erosivat, "taiteellisiin erimielisyyksiin" vedoten. Ferryn johdolla Roxy Music murtautui valtavirran suosioon.


title: Roxy Music

text: Yhtye vetäytyi tauolle tehtyään monta kehuttua albumia. 1970-luvun lopussa uuden tulemisen tehnyt, mm. tanssimusiikista vaikutteita saanut Roxy Music sai nuivan vastaanoton monilta sitä ennen rakastaneilta kriitikoilta mutta myi hyvin, valloittaen kotimaassaan albumilistan ykkössijan kerta toisensa jälkeen. Yhtyeen ainoaksi singlelistan kärkitilan valtaukseksi jäi John Lennon -laina ja -tribuutti "Jealous Guy" (1981).


title: Roxy Music

text: Vuonna 1982 Roxy Music teki monien mielestä taiteellisen comebackinsa. Tunnelmallinen ja monikerroksinen "Avalon" on yksi neljästä yhtyeen albumista, jotka ylsivät Rolling Stone -lehden 500 parhaan albumin listalle vuonna 1995. "Avalon" jäi kuitenkin Roxy Musicin toistaiseksi viimeiseksi studioalbumiksi ja yhtye lopetti vuonna 1983.


title: Roxy Music

text: Vuonna 2001 Roxy Music teki paluun, ja yhtye teki keikkoja vuoteen 2011. Roxy Music esiintyi muun muassa 2. heinäkuuta 2005 Live 8 -konsertissa Berliinin lavalla. Suomessa yhtye esiintyi ensimmäisen kerran Helsingin Kaisaniemessä 17. kesäkuuta 2010.


title: Huuto vapaudelle

text: Huuto vapaudelle ("Cry Freedom") on Richard Attenborough'n vuonna 1987 ohjaama elokuva, joka käsittelee kansalaisaktivistin Steve Bikon elämää. Steve Bikon roolia esittää elokuvassa Denzel Washington. Elokuva perustuu Donald Woodsin kirjoittamiin teoksiin.


title: Huuto vapaudelle

text: Elokuva oli ehdolla kolmeen Oscar-palkintoon, joista merkittävin oli Denzel Washingtonin uran ensimmäinen ehdokkuus parhaasta miessivuosasta.


title: Constantin Guys

text: Constantin Guys (1802, Vlissingen – 1892, Pariisi) toimi sotakirjeenvaihtajana ja kuvittajana englantilaisille ja ranskalaisille sanomalehdille. Hän oli myös akvarellisti, jota Charles Baudelaire kutsui ”modernin elämän maalariksi”.


title: Constantin Guys

text: Constantin Guys syntyi Vlissingen,(Flessingenissä), Hollannissa 1802 Pohjois-Hollannin kauppalaivaston pääjohtajan poikana. Hän eli pitkän kulkijanelämän ja kuoli yhdeksänkymmenvuotiaana vuonna 1892 valtion hoitolaitoksessa Pariisissa lähes pennittömänä. Guysista on saatavana vain vähän varmaa tietoa. Joissakin kirjoituksissa hänet kuitataan toisarvoisena taiteilijana.


title: Constantin Guys

text: Guys työskenteli sanomalehdelle "Illustrated London News" 1839–1860, lähettäen tarinoita ja piirustuksia Englantiin Espanjasta, Italiasta, Saksasta, Turkista, Egyptistä ja Krimiltä. Guys kuvitti myös "Punch"-lehteä. Hän tallensi muun muassa Kreikan itsenäisyyden muistojuhlallisuudet Ateenassa ja sulttaanin Bairam juhlan Konstantinopolissa. Vuonna 1855 hänet lähetettiin kuvittamaan Krimin sotaa ja hän todisti Inkermanin ja Balaclavan taistelut.


title: Constantin Guys

text: Jälkimaailma tuntee Guys´n enemmänkin hänen maineensa kuin teostensa ansiosta. Guys oli modernisti ennen varsinaista modernismia, koska hänen teoksensa kuvittavat runoilija Charles Baudelairen kaavailemaa moderniteettia. Baudelaire kirjoitti esseensä "Modernin elämän maalari" vuosina 1859–1860, jonka kohdehenkilö ’M.G.” on juuri Constantin Guys.


title: Constantin Guys

text: Baudelaire kirjoitti Guys’ta:


title: Constantin Guys

text: Paitsi Baudelairen modernin elämän kuvittaja, Guys oli useiden modernistien ihailema taiteilija 1900-luvun alkupuolella. H. Ahtela/Einar Reuter kertoo kirjassaan "Kauneutta tavoittamassa" nähneensä Guys’n teoksia ensimmäisen kerran 1907 Meyer-Graffen "Impressionisteja" -taidekirjassa. Hän tutustui alkuperäisiin teoksiin myöhemmin Pariisin "Carnavalet" –museossa. Schjerbeck innostui Guysin maalauksista ja teki mukaelmia niistä ja joskus laveerauksia ”á la Guys”.


title: Constantin Guys

text: Helene Schjerfbeck kiinnostui Guys’ta, kun hänen ystävänsä Einar Reuter suositteli hänelle innokaasti tutustumista Guys’n tuotantoon Ivar Aroseniuksen ohella heti heidän ensimmäisestä tapaamisestaan vuonna 1915 alkaen.


title: Constantin Guys

text: Schjerfbeckin elämäkerran kirjoittaja Riitta Konttinen toteaa hänen kiinnostuneen Guys’stä niin paljon, että maalasi joitakin toisintoja tämän teoksista. Konttisen mukaan Schjerfbeck kiintyi taiteilijaan yhä enemmän, koska tämä oli niin inhimillinen, mutta häntä kiehtoi myös Guys’n kyky muutamalla kynänvedolla loihtia eloon esimerkiksi henkilöidensä ihon pehmeys ja kalpeus.


title: Constantin Guys

text: Guys täytti kaikki modernin elämäntavan tunnukset, joihin kuuluivat flaneeraus, dandyismi, ehostus, hetkellisyys, journalismi ja karakterimaisuus.


title: Constantin Guys

text: Konttisen mukaan Guys alkoi kiinnostaa Schjerfbeckiä varsinkin talvella 1918–1919 yhä enemmän:


title: Timo Blomqvist

text: Timo Pauli Blomqvist (s. 23. tammikuuta 1961 Helsinki) on suomalainen entinen jääkiekkopuolustaja ja olympiamitalisti. Hän oli olympiahopeaa vuoden 1988 talviolympialaisissa Calgaryssa voittaneen jääkiekkojoukkueen kapteeni. Blomqvist pelasi leijonapaidassa kahdet MM-kisat sekä kahdet olympialaiset. Blomqvistille kertyi yhteensä 80 A-maaottelua.


title: Timo Blomqvist

text: SM-liigassa Blomqvist pelasi Jokerien, Kiekkoreippaan sekä Kiekko-Espoon väreissä 202 ottelua tehden 42 (24+18) pistettä ja istuen 217 jäähyminuuttia. Ruotsin Elitserienissä Blomqvist edusti MoDoa ja Malmö IF:ää. Sarpsborgissa Norjassa hän pelasi kauden 1993–1994 ja CE Wienissä Itävallassa 1996–1997.


title: Timo Blomqvist

text: NHL:ään Blomqvistin varasi Washington Capitals vuonna viidennellä kierroksella numerolla 89. Washingtonin lisäksi hän pelasi NHL:ssä New Jersey Devilsissä. NHL:ssä Blomqvist pelasi 243 ottelua tehoin 4+53=57.


title: Timo Blomqvist

text: Peliuran jälkeen Blomqvist on toiminut valmennustehtävissä muun muassa HIFK:n liigajoukkueessa sekä Jokereiden A-junioreissa. Kaudella 2000–2001 hän oli yhden ottelun ajan HIFK:n päävalmentaja, ottelussa jossa HIFK hävisi Espoossa Bluesille 5–3. Hänet on valittu jääkiekkoleijonaksi #127.


title: Timo Blomqvist

text: Blomqvist toimii nykyään New Jersey Devilsin kykyjenetsijänä.


title: Timo Blomqvist

text: Timo Blomqvistin isä Paul pelasi SM-sarjaa Karhu-Kissoissa vuosina 1950–1954. Myös Timon poika Sami on jääkiekkoilija. Sami debytoi SM-liigassa kaudella 2007–2008 ja hänestä tuli kaikkien aikojen toinen kolmannen sukupolven SM-liigapelaaja. Ensimmäinen on Juuso Hietanen. Timo Blomqvist on golfpelaaja Minea Blomqvistin setä.


title: Oravi

text: Oravi on kylä Haukiveden ja Joutenveden välissä sijaitsevalla kapealla kannaksella nykyisen Savonlinnan kaupungin, entisen Säämingin kunnan alueella. Asukkaita kylässä on ympärivuotisesti noin sata.


title: Oravi

text: Oravin kylässä toimi 1900 -luvun alkuun asti ruukki ja kylä olikin tuolloin asukkailtaan runsaslukuisempi . Oravi on perinteisesti elänyt vesiliikenteestä. Vuonna 1861 valmistui tukinuittoa varten Oravin avokanava, mutta se kävi pian ahtaaksi nippu-uitolle ja 1960 valmistui läheisyyteen Haponlahden kanava, joka ruopattiin myöhemmin syväväyläksi. Kanavan valmistuminen lyhensi Savonlinnan ja Joensuun välistä vesiyhteyttä 35 kilometrillä. Pitempi reitti kulkee Tappuvirran kautta.


title: Oravi

text: Oravissa on kaksi matkailukohdetta: Linnansaaren kansallispuisto ja melontakeskus. Varsinkin kesäisin Oravissa vierailee mökkiläisiä ympäröiviltä alueilta, sekä turisteja muista Euroopan maista. Kylässä toimii kesäisin 1-2 ravintolaa, ravintola Ruukinranta, sekä satunnaisesti vastarannalla Makasiinirakennuksessa esim. pop-up Thai-ravintola.


title: Oravi

text:
Oravin kautta kulkee Savonlinnasta Varkauteen johtava seututie 468.
Ahvensalmelle 9 km
Enonkoskelle 21 km
Savonlinnan lentoasemalle 35 km
Savonlinnan Pääskylahden rautatieasemalle 39 km
Savonlinnaan 42 km
Varkauteen 60 km


title: David Byrne

text: David Byrne (s. 14. toukokuuta 1952, Dumbarton, Skotlanti) on yhdysvaltalainen säveltäjä ja muusikko. Hänet tunnetaan Talking Heads -yhtyeen laulaja-keulahahmona sekä soolouraltaan. Vuonna 2002 hänet nimettiin Rock and Roll Hall of Fameen Talking Headsin mukana.


title: David Byrne

text: David Byrne syntyi Skotlannin Dumbartonissa 14. toukokuuta 1952 mutta kasvoi Pohjois-Amerikassa, lähinnä Kanadan Ontarion provinssin Hamiltonissa ja Yhdysvaltojen Marylandin osavaltion Baltimoressa. Byrne opiskeli Rhode Islandin designopistossa mutta jätti opinnot kesken jo vuoden jälkeen. Taidekoulussa hän tapasi Chris Franzin ja Tina Weymouthin, tulevat yhtyetoverinsa Talking Headsissa. Vuonna 1979 Talking Heads oli noussut new waven eturintamaan, ja yhtyeen lauluntekijä ja laulaja Byrne oli tunnettu ja arvostettu muusikko.


title: David Byrne

text: Talking Heads teki viimeisen albuminsa vuonna 1988. Byrne oli siihen mennessä tehnyt jo useita soololevyjä, joista ensimmäisen 1981. Hän on lisäksi säveltänyt elokuvamusiikkia esimerkiksi elokuviin Wall Street – rahan ja vallan katu ja "Viimeinen keisari", kumpikin vuodelta 1987.


title: David Byrne

text: Byrne on muusikon uransa lisäksi myös muun muassa taidemaalari, valokuvaaja ja multimediataiteilija. Hän perusti 1990-luvun alussa oman levymerkkinsä Luaka Bop, joka keskittyy afrikkalaisiin esiintyjiin ja maailmanmusiikkiin.


title: David Byrne

text: Byrnellä on yksi tytär, Malu Valentine (s. 1990), vuonna 2004 päättyneestä avioliitostaan Adelle Lutzin kanssa.


title: Tuiran kirkko

text: Tuiran kirkko on Tuiran seurakunnan kirkko Tuiran kaupunginosassa Oulussa.


title: Tuiran kirkko

text: Kirkko on alun perin rakennettu rukoushuoneeksi, mihin tarkoitukseen se vihittiin 25. elokuuta 1916. Rakennuksen on suunnitellut Oulun lääninarkkitehti Harald Andersin ja se on tyyliltään kansallisromantiikkaa.


title: Tuiran kirkko

text: Oulussa toteutettiin seurakuntajako vuonna 1966. Tällöin Tuira erotettiin omaksi seurakunnakseen ja rukoushuone vihittiin kirkoksi. Samalla aloitettiin kirkon laajennustyöt. Arkkitehti Mikko Huhtelan suunnittelema laajennus valmistui vuonna 1967.


title: Tuiran kirkko

text: Vuosina 1988–1992 kirkko peruskorjattiin ja kirkkosali entisöitiin. Korjaustyön suunnittelivat arkkitehdit Ulla ja Lasse Vahtera. Kaikkien muutosten jälkeen Tuiran kirkkorakennus on aika hauskakin sekoitus uutta ja vanhaa.


title: Tuiran kirkko

text: Kirkkosaliin mahtuu 240 henkeä.


title: Tuiran kirkko

text: Tuiran kirkon lasimaalaukset "Kristuksen syntymä" ja "Kristuksen taivaaseenastuminen" ovat taidemaalari Paavo Leinosen käsialaa. Yksinkertaisen eleetön krusifiksi on kuvanveistäjä ja taidemaalari Martti Tarvaisen tekemä.


title: Dirk Bogarde

text: Sir Dirk Bogarde (28. maaliskuuta 1921 Lontoo – 8. toukokuuta 1999 Lontoo) oli englantilainen näyttelijä ja kirjailija. Kasteessa nimen Derek Jules Gaspard Ulric Niven van den Bogaerde saaneesta Bogardesta tuli kolmilapsisen perheen kuuluisin jäsen. Bogarden puoliksi hollantilainen isä työskenteli sanomalehdessä ja äiti näyttelijättärenä.


title: Dirk Bogarde

text: Bogarde teki näyttämödebyyttinsä vuonna 1939 lontoolaisessa Q Theatressa. Toinen maailmansota vei Bogarden mukaan taisteluihin, joissa hän ansaitsi muutamia mitaleja ja saavutti lopulta majurin arvon. Hän palasi sodan jälkeen näyttelemään. Hänen elokuvadebyyttinsä oli elokuvassa "Dancing with Crime" (1947). Kuuluisaksi Bogarde tuli lopulta komediallisesta elokuvasarjasta, jossa hän esitti tohtori Simon Sparrow’ta (mm. "Doctor in the House", 1954).


title: Dirk Bogarde

text: 1960-luvulla Bogarde siirtyi kaupallisista elokuvista niin kutsuttuihin taide-elokuviin. Vuonna 1961 hänet nähtiin kohuelokuvassa "Victim". Elokuvan aihepiiri vieraannutti Bogarden entisiä ihailijoita näyttelijästä. Näyttelijä teki vielä ennen eläköitymistään runsaasti kehutun roolisuorituksen elokuvassa "Daddy Nostalgie" (1990).


title: Dirk Bogarde

text: Bogarde sai elinaikanaan Sir-arvonimen (1992) ja muun muassa kaksi BAFTAn parhaan näyttelijän palkintoa.


title: Malminkartanon rautatieasema

text: Malminkartanon rautatieasema () on pääkaupunkiseudun lähiliikenneasema Vantaankosken radalla Helsingin Malminkartanossa aivan Helsingin ja Vantaan rajalla. Se sijaitsee Kannelmäen ja Myyrmäen asemien välissä, noin 11 kilometriä Helsingin päärautatieasemasta pohjoiseen.


title: Malminkartanon rautatieasema

text: Malminkartanon asema on siitä erikoinen, että junat pysähtyvät kolmisensataa metriä pitkään tunneliin. Asema kuuluu Helsingin kaupungin liikennelaitoksen vastuulle. Lentoasemalle liikennöidään raiteelta 1 ja Helsinkiin raiteelta 2. Kehäradan vuoksi liikenne kaupunkiradan raiteilla muutettiin syksyllä 2013 oikeanpuoleisesta vasemmanpuoleiseksi. Asemalla on sivulaiturit.


title: Malminkartanon rautatieasema

text: Asematunnelin betoniseinään tehtiin vuonna 1982 Suomen ensimmäinen taiteellinen graffiti. Graffiti syntyi yhteistyössä Helsingin kaupungin liikennelaitoksen ja nuorisoasiainkeskuksen kanssa. Graffititaiteilijoita oli yhteensä 40, ja he maalasivat tunnelin molemmat 400-metriset seinät yhden viikonlopun aikana. Vuonna 2004 graffiti poistettiin, sillä Helsingin kaupungin Stop töhryille -projektin mukaan myös aikoinaan laillisesti tehdyt graffitit on poistettava, koska niiden väitetään lisäävän myös laittomien graffitien määrää. Tilalle maalattiin keltaisia lamppuja sinisellä pohjalla, jotka on myös pyyhitty myöhemmin pois.


title: Malminkartanon rautatieasema

text: Lokakuussa 2017 asema maalattiin jälleen kauttaaltaan 50 eri taiteilijan toimesta. Aseman uusista maalauksista tehtiin aloite nuorten vaikuttamisjärjestelmä Ruutin kautta.


title: Leslie Howard

text: Leslie Howard (oik. Leslie Howard Steiner, 3. huhtikuuta 1893 Lontoo, Yhdistynyt kuningaskunta – 1. kesäkuuta 1943 Biskajanlahti) oli brittiläinen näyttelijä. Howardin ehkä tunnetuin roolityö oli elokuvassa "Tuulen viemää" (1939) Ashley Wilkesinä.


title: Leslie Howard

text: Howard työskenteli pankissa, kunnes ensimmäinen maailmansota ja sen aiheuttama šokki johtivat hänet valitsemaan näyttelijän ammatin terapeuttisista syistä. Hänet tunnettiin brittinäyttämöillä ”täydellisenä engelsmannina”: hoikkana, pitkänä ja älykkäänä miehenä, johon naiset rakastuivat helposti. Tämä tulee esiin myös hänen roolissaan Robin Hoodiin verrattavana oikeudenpuolustajana, Sir Percy Blakenynä, elokuvassa "Punainen neilikka" (1934).


title: Leslie Howard

text: Toinen maailmansota koitui näyttelijän kuolemaksi, kun saksalaiset ampuivat alas häntä kuljettaneen lentokoneen Biskajanlahdella.


title: Kannelmäen rautatieasema

text: Kannelmäen rautatieasema (, ) on pääkaupunkiseudun lähiliikenteen asema Vantaankosken radalla, Helsingin Kannelmäessä. Se sijaitsee Pohjois-Haagan ja Malminkartanon asemien välissä, noin kymmenen kilometriä Helsingin päärautatieasemasta pohjoiseen. Aseman kunnossapidosta vastaa Helsingin kaupungin liikennelaitos. Lentoasemalle liikennöidään raiteelta 1 ja Helsinkiin raiteelta 2. Kehäradan vuoksi liikenne kaupunkiradan raiteilla muutettiin syksyllä 2013 oikeanpuoleisesta vasemmanpuoleiseksi. Asemalla on sivulaiturit.


title: Kannelmäen rautatieasema

text: Pohjois-Haagan asemalle ei ole suoraa kevyenliikenteen yhteyttä, vaan asemalta toiselle kulkeva joutuu kiertämään kauempaa ylittääkseen Kehä I:n. Sen sijaan Malminkartanon asemalle on suora yhteys radan vartta pitkin ja Malminkartanonhuippu näkyy myös hyvin Kannelmäen asemalla.


title: Kannelmäen rautatieasema

text: Kannelmäen asema on aiemmin saanut kielteistä mainetta siellä tapahtuneista tappeluista, jotka kannelmäkeläisten tietolähteiden mukaan ovat olleet vähenemään päin.


title: Pohjois-Haagan rautatieasema

text: Pohjois-Haagan rautatieasema (, ) on pääkaupunkiseudun lähiliikenteen asema Vantaankosken radalla Helsingissä. Se sijaitsee nimestään huolimatta Lassilan osa-alueella, joka on Huopalahden ja Kannelmäen asemien välissä, noin 8 km Helsingin päärautatieasemasta pohjoiseen. Se on siis ensimmäinen asema sen jälkeen, kun Vantaankosken rata ja Rantarata eroavat toisistaan. Lentoasemalle liikennöidään raiteelta 1 ja Helsinkiin raiteelta 2. Kehäradan vuoksi liikenne kaupunkiradan raiteilla muutettiin syksyllä 2013 oikeanpuoleisesta vasemmanpuoleiseksi. Asemalla on sivulaiturit.


title: Pohjois-Haagan rautatieasema

text: 1960-luvun metrosuunnitelmissa kaavailtiin metrolinjaa nykyisen ratalinjan itäpuolelle keskelle Pohjois-Haagaa. Kun rautatie valmistui Pohjois-Haagan ja Lassilan välille, alue oli vielä syrjäseutua. Rautatieaseman ympäristöön kaavoitettiin kuitenkin asunto- ja toimistorakentamista. Liikenteen alkaessa kesäkuussa 1975 asema toimi väliaikaisissa tiloissa, kunnes Helsingin kaupungin rahoittama ja omistama asemarakennus valmistui saman vuoden lokakuussa. Rakennuksen asiakaspalvelutilat sijoitettiin katutasoon, josta noustaan portaita laitureille. Lipunmyynti Pohjois-Haagan asemalla lopetettiin monien muiden lähiliikenneasemien tavoin vuonna 2004.


title: Pohjois-Haagan rautatieasema

text: Aseman lähettyviltä, sillalla olevan radan alapuolelta, lähtee kevyenliikenteen reitti, jota seuraamalla pääsee radan vartta kulkien keskustaan asti. Sen sijaan toiseen suuntaan, Kannelmäkeen, ei radan vartta voi kulkea, sillä Pohjois-Haagan jälkeen rata jatkaa kapealla sillalla. Toisinaan jalankulkijat käyttävät siltaa päästäkseen Kehä I:n toiselle puolelle. Tämä on aiheuttanut vaaratilanteita.


title: Pohjois-Haagan rautatieasema

text: Asema kuuluu Helsingin kaupungin liikennelaitoksen vastuulle.


title: Albuquerque

text: Albuquerque [] (lyhennettynä lentoaseman mukaan ABQ) on New Mexicon osavaltion suurin kaupunki. Kaupungissa on 562 553 asukasta (2014).


title: Albuquerque

text: Albuquerque on Bernalillon piirikunnan pääkaupunki. Metropolialueen muodostavat Bernalillon, Sandovalin, Torrancen ja Valencian piirikunnat. Metropolialueen arvioitu asukasluku on 909 344 (2014).


title: Albuquerque

text: Espanjalaiset valloittajat perustivat kaupungin 1706. Kaupungissa on varsin hyvin säilynyt meksikolaistyylinen vanha kaupunki, jota on 1990-luvulla siistitty. Samalla sinne on perustettu ravintoloita ja matkamuistomyymälöitä.


title: Albuquerque

text: Vuonna 1706 Nuevo Méjicon kuvernööri Don Francisco Cuervo y Valdes lähetti alueelle Juan Ulibarrin, jonka tehtävänä oli tutkia alueen soveltuvuutta asutukselle. Seutu tunnettiin nimillä Bosque Grande de Doña Luisa, Estancia de Doña Luisa de Trujillo, San Francisco Xavier del Bosque Grande, tai vieläkin yleisemmin nimellä Bosque Grande.


title: Albuquerque

text: Kuvernööri Valdes kirjoitti Espanjan kuninkaalle Felipe V:lle ja Uuden-Espanjan varakuninkaalle Don Francisco Fernández de la Cuevalle, että hän oli perustanut kylän soveliaalle paikalle Rio del Norten varrelle. Hän nimitti paikan varakuninkaan kunniaksi tämän arvonimen, Alburquerquen herttua, mukaan: San Francisco de Alburquerque. Alburquerque oli kolmas kylä Santa Fen ja Santa Cruzin jälkeen, jonka espanjalaiset perustivat New Mexicon alueelle.


title: Albuquerque

text: Iberian niemimaalla Portugalin rajan läheisyydessä sijaitseva Alburquerque kuuluu nykyään Espanjan Badajozin provinssiin. Nimi Albu(r)querque johtuu todennäköisesti arabian kielen sanasta Abu al-Qurq, joka tarkoittaa "korkkitammen maata". Nimi saattaa johtua myös sanasta al-burquq, joka tarkoittaa "luumua".


title: Albuquerque

text: Ensimmäiset kirjalliset merkinnät Albuquerquen suvusta (portugalissa nimi kirjoitetaan vain yhdellä r-kirjaimella) ovat peräisin 1300–1400-luvuilta. Kuuluisin suvun jäsenistä oli Afonso de Albuquerque (1453–1515), joka valloitti Goan ja oli Intian ensimmäinen portugalilainen varakuningas.


title: Albuquerque

text: Yhdysvallat julisti Meksikolle sodan ja otti New Mexicon territorion haltuunsa vuonna 1846. Aiemmin 1821 Meksiko oli itsenäistynyt Espanjasta. Kaupungin nimi vakiintui muotoon Albuquerque. Rautatie kaupunkiin rakennettiin 1880. Lentoasema valmistui vuonna 1928.


title: Albuquerque

text: Valkoihoisia on 69,7 %, (valkoihoisia pois lukien latinot 42,1 %), intiaaneja 4,6 %, mustia 3,3 % ja aasialaisia 2,6 %. Latinoja (mitä tahansa rotua; alkuperä espanjankielisessä Latinalaisessa Amerikassa tai Espanjassa) on 46,7 %


title: Albuquerque

text: Albuquerque sijaitsee noin 1 615 metrin korkeudessa. Rio Grande -joki virtaa kaupungin länsilaidalla. Sandia Mountains -vuoristo, jonka korkein huippu on 3 254 metrin korkeudessa, sijaitsee kaupungin itäpuolella.


title: Albuquerque

text: Seudun vallitseva ilmasto on Köppenin ilmastoluokituksessa aroilmasto, jossa talvet ovat leutoja ja kesät kuumia. Kasvillisuus on kuivuuden takia niukkaa.


title: Albuquerque

text: Kaupungissa on yli 300 aurinkoista päivää vuodessa. Heinäkuu on keskimäärin lämpimin kuukausi. Talvisin satava lumi sulaa yleensä päivässä. Korkein mitattu lämpötila on 42 °C (1994) ja alin −27 °C (1971).


title: Albuquerque

text: New Mexicon yliopisto on osavaltion suurin oppilaitos. Muita oppilaitoksia ovat muun muassa Central New Mexico Community College, Southwest University of Visual Arts, Southwestern Indian Polytechnic Institute, Trinity Southwest University ja St. Norbert College.


title: Albuquerque

text: Albuquerquen teknologiateollisuus alkoi kehittyä 1940-luvulla, jolloin Kirtland Air Force Base ja Sandia National Labs perustettiin. Ohjelmistoalan yritys Microsoft perustettiin Albuquerque'ssä vuonna 1975.


title: Albuquerque

text: Kaupungin suurimmat työnantajat ovat Kirtland Air Force Base, University of New Mexico ja Sandia National Laboratories. Muita suuria työnantajia ovat muun muassa julkinen koululaitos, Presbyterian Health Services, Albuquerquen kaupunki ja Wal-Mart-vähittäiskauppaketju.


title: Albuquerque

text: Central Avenue kulkee kaupungin halki. Kuuluisa Route 66, joka merkittiin vuonna 1926, on osoitettu neon-kyltein Central Avenuellä. Reittiä pitkin kulkemalla voi tutustua kaupungin länsipuolen vulkaanisiin alueisiin, Rio Granden kasvitieteelliseen puutarhaan, Albuquerquen akvaarioon, keskustan kaupalliseen keskukseen ja historialliseen vanhaan kaupunkiin.


title: Albuquerque

text: Historic Old Town sijaitsee paikalla, jonne kaupunki perustettiin. Nykyinen San Felipe de Neri -kirkko on rakennettu vuonna 1793.


title: Albuquerque

text: Nob Hill on vanha, mutta trendikäs kaupunginosa ravintoloineen ja muotiliikkeineen.


title: Albuquerque

text: Vuonna 1927 avattu, keskustassa sijaitseva KiMo Theater on rakennettu omaperäiseen Pueblo deco -tyyliin, ja siellä järjestetään konsertteja, elokuvia ja teatteriesityksiä.


title: Albuquerque

text: Indian Pueblo Cultural Center esittelee laajasti alkuperäisasukkaiden historiaa näyttelyineen ja tanssiesityksineen. Espanjalaisten kulttuuriperintöön voi tutustua National Hispanic Cultural Centerissä, joka on monipuolinen kulttuurikeskus niin paikallisille kuin turisteillekin.


title: Albuquerque

text: Albuquerquessa on 19 museota, muun muassa Albuquerque Museum, Anderson-Abruzzo International Balloon Museum, Casa San Ysidro ja Holocaust & Intolerance Museum of New Mexico. Museoiden lisäksi kaupungissa on paljon taidegallerioita.


title: Albuquerque

text: Albuquerquessa pidetään vuosittain kansainvälinen kuumailmapallofestivaali (Albuquerque International Balloon Fiesta).


title: Albuquerque

text: Acoma Pueblo sijaitsee kaupungista 45 minuutin ajomatkan päässä. Pueblon sanotaan olevan Yhdysvaltain vanhin yhtäjaksoisesti asuttu alue.


title: Cuchulainn

text: Cuchulainn (myös Cú Chulainn, Cuchulinn tai Cúchulainn, irlanniksi "Culannin koira") on Irlannin kelttiläisen mytologian tunnetuin sankari ja Ulaid-taruston keskushahmo. Hän on Lughin ja Deichtinen poika ja kuuluu Conchobarin sukuun. Hänen alkuperäinen nimensä oli Sétanta.


title: Cuchulainn

text: Cuchulainn osoitti jo varhain merkkejä poikkeuksellisista kyvyistä ja eli lyhyen, mutta kiihkeän elämän. Cuchulainnin ainutlaatuisuutta korostavat ulkoiset piirteet; hänellä on kummassakin kädessään seitsemän sormea, kummassakin jalassaan seitsemän varvasta ja kummassakin silmässään seitsemän silmäterää. Cuchulainnin seikkailut ovat mielikuvituksellisia ja värikkäitä, ja hahmona häntä voidaan verrata kreikkalaisen mytologian Herakleeseen.


title: Cuchulainn

text: Cuchulainn eroaa kuitenkin kreikkalaisista sankareista raivokkuudellaan ja sotaisuudellaan, muistuttaen siten useita skandinaavisen mytologian sankareita ja berserkkisotureita. Taistelussa hän kykenee kiihdyttämään itsensä raivotilaan, jossa hän muuttuu hirviömäiseksi olennoksi. Hän onkin lähes voittamaton.


title: Cuchulainn

text: Cuchulainnin viholliset voittivat hänet oveluudella. Cuchulainnille oli asetettu kaksi kieltoa ("geasa"): olla kieltäytymättä tarjotusta ateriasta ja olla syömättä koiran lihaa. Cuchulainnin viholliset tarjosivat hänelle koirasta valmistetun aterian, jolloin hänen oli pakko rikkoa toinen kielloista. Näin hän heikkeni ja hänen vihollisensa pystyvät lopulta tappamaan hänet.


title: Jääkiekko talviolympialaisissa 1972

text: Jääkiekko oli ohjelmassa 1972 talviolympialaisissa Sapporossa. Turnaukseen oli kutsuttu 12 joukkuetta, kaikki 6 MM-kisojen A-sarjassa pelaavat joukkueet, 5 B-sarjan parasta joukkuetta ja isäntämaa Japani. DDR kuitenkin luopui paikastaan, joten turnaukseen osallistui lopulta 11 joukkuetta. Turnauksessa järjestettiin ensin Innsbruckissa ja Grenoblessa yksiosainen karsinta, jossa määritettiin A-ryhmään (sijat 1–6) ja B-ryhmään (sijat 7–11) kuuluvat joukkueet. Karsintaottelun hävinnyt joukkue joutui B-ryhmään ja voittaja pääsi A-ryhmään. Ottelut pelattiin 3.–12. helmikuuta 1972.


title: Jääkiekko talviolympialaisissa 1972

text: Koska osallistujia oli pariton määrä, edellisten olympialaisten voittaja ja hallitseva maailmanmestari Neuvostoliitto päätettiin päästää A-sarjaan ilman karsintaottelua. Muut karsintaparit määräytyivät edellisvuoden MM-kilpailujen sijoitusten perusteella. Neuvostoliitto voitti turnauksen ja otti neljännen olympiakullan. Kisojen suurin yllätys oli MM-kisojen B-sarjassa pelanneen Yhdysvaltojen hopeatila.


title: Jääkiekko talviolympialaisissa 1972

text: Neuvostoliitto pääsi A-ryhmään ilman karsintaottelua.


title: Puusepänteollisuus

text: Puusepänteollisuus jalostaa saha- ja levyteollisuuden tuotteita, ja sen keskeisimpiä teollisuuden aloja ovat rakennuspuusepänteollisuus ja huonekaluteollisuus. Toimiala käsittää huonekalujen, keittiökalusteiden ja tilauskalusteiden valmistuksen sekä puulattia-, ovi- ja ikkunateollisuuden. Ala on merkittävä työllistäjä Suomessa.


title: Puusepänteollisuus

text: Puusepänteollisuus eroaa sekä perinteisestä puusepän ammatista että puuseppäartenomin tai -artesaanin työstä. Siinä missä perinteinen puuseppä, artenomi ja artesaani ovat tyypillisesti käsityöläisiä, teollisuuspuuseppä on nimensä mukaisesti teollinen ammatti, ja työ saattaa olla liukuhihnamaista rakennusteollisuuden alihankintaa. Lisäksi työskentelyssä hyödynnetään automaatiota ja tietotekniikkaa.


title: Puusepänteollisuus

text: Alalla toimii tuottajaliittona Puuteollisuusyrittäjät ry, jonka jäseninä on noin 450 yritystä. Se valitsee vuosittain "Vuoden Puuteollisuusyritys"-palkinnon, jonka 2018 sai Hollolan Viilu ja Laminaatti.


title: Skyforger

text: Skyforger on latvialainen folk metal -yhtye. Se sai alkunsa Grindmaster Death -nimisestä yhtyeestä, joka soitti death metalia ja oli jo julkaissut kolme underground-piireissä menestynyttä levytystä vuosina 1992-94. Jo tuolloin yhtyeen folk-vaikutteiset sovitukset erottivat sen muista saman tyylisyynnan edustajista. Vuoteen 1997 mennessä jäsenten kiinnostus Latvian pakanoiden historiasta oli kasvanut yhä enemmän ja enemmän ja lopulta yhtye julkaisi ensimmäisen demonsa "Semigall's Warchant" uudella nimellä Skyforger vuonna 1997. Nimen ja levyn lyriikoiden vaikutteina olivat latvialaisten pakanaheimojen taistelut ristiretkeläisiä vastaan. Myös musiikin tyylisuunta oli vaihtunut death metalista black metalliksi kansanmusiikkivaikuttein. Demon menestys palkitsi yhtyeen levytyssopimuksella. Skyforgerin sanoitukset pohjautuvat pääosin Latvian historiaan ja paikallisiin legendoihin. Musiikissa viljellyt folk-vaikutteet tekivät yhtyeen tunnetuksi myös black metal-piirien ulkopuolella: Pelkästään kansanmusiikkia sisältävä akustinen levytys "Zobena Dziesma/Sword Song" julkaistiin Latvian kansallishistoriallisen seuran rahoittamana. Yhtyeen nykyinen kokoonpano on: Peter (laulu, kitara, huilu, perinnesoittimet), Motors (kitara), Edgars Zirgs (basso, folk instrumentit), Kaspars (folk instrumentit) ja Edgars Mazais (rummut).


title: Ons Heemecht

text: Ons Heemecht (tai aiemmin "Ons Hémécht") on Luxemburgin kansallislaulu. Sen luxemburginkielinen nimi on suomeksi ”Kotimaamme”. Laulun on säveltänyt Jean Antoine Zinnen vuonna 1864 Michel Lentzin vuonna 1859 kirjoittamiin sanoihin. Laulusta tuli kansallislaulu vuonna 1895.


title: Ons Heemecht

text: Virallinen kansallishymni koostuu säkeistöistä 1 ja 4.


title: Ons Heemecht

text: Suorasanainen käännös suomeksi:


title: Euroopan kansanpuolue

text: Euroopan kansanpuolue (, lyh. EPP) on vuonna 1976 perustettu eurooppalainen puolue. Sen perustivat kristillisdemokraattiset puolueet. Myöhemmin puolue on laajentanut jäsenkenttäänsä myös konservatiivisiin ja keskusta-oikeistolaisiin puolueisiin.


title: Euroopan kansanpuolue

text: EPP on ollut Euroopan parlamentin suurin puolue vuodesta 1999, Eurooppa-neuvoston suurin puolue vuodesta 2002 ja se on myös selvästi suurin puolue nykyisessä Euroopan komissiossa. Eurooppa-neuvoston puheenjohtaja ja Euroopan komission puheenjohtaja tulevat molemmat EPP:stä. Monet Euroopan unionin perustajahahmoista tulivat puoleista, jotka myöhemmin perustivat EPP:n. EU:n ulkopuolella EPP:llä on enemmistö Euroopan neuvoston parlamentaarisessa yleiskokouksessa. EPP on vuorotellut sen keskusta-vasemmistolaisen kilpailijan, Euroopan sosialidemokraattisen puolueen, kanssa Euroopan suurimpana puolueena.


title: Euroopan kansanpuolue

text: EPP:hen kuuluu suuria puolueita kuten Saksan kristillisdemokraattinen unioni (CDU), Ranskan kansanliikkeen unioni (UMP), Espanjan kansanpuolue (PP) ja Puolan kansalaisfoorumi (PO). Näiden lisäksi EPP:llä on jäsenpuolueita lähes kaikissa EU-maissa Iso-Britanniaa lukuun ottamatta. Suomesta jäseninä ovat Kansallinen Kokoomus ja Kristillisdemokraatit.


title: Euroopan kansanpuolue

text: Euroopan kansanpuolue on “Euroopan keskustaoikeistolainen poliittinen perhe. Se pyrkii luomaan ihmisiä lähellä olevan arvojen Euroopan, joka perustuu demokratiaan, avoimuuteen ja vastuullisuuteen, sekä vaurauteen, johon päästään edistämällä sosiaalista markkinataloutta.”


title: Euroopan kansanpuolue

text: EPP:n perustivat 8. heinäkuuta 1976 Luxemburgissa Jean Seitlinger, Belgian silloinen pääministeri Leo Tindemans ja Wilfried Martens. Tindemans oli myös puolueen ensimmäinen puheenjohtaja. Martensista toimi myöhemmin sekä Belgian pääministerinä että EPP:n pitkäaikaisena puheenjohtajana.


title: Euroopan kansanpuolue

text: On syytä huomauttaa, että jo ennen EPP:n perustamista monet keskusta-oikeistolaiset yhdistykset olivat liikkeellä, ja näitä voidaan pitään EPP:n edeltäjinä. Näihin lukeutavat esimerkiksi 1946 perustettu "Nouvelles Equipes Internationales" sekä Euroopan kristillisdemokraattien unioni vuodelta 1965. Halutessaan historiaa voi jäljittää aina vuonna 1925 perustettuun "Secretariat International des partis démocratiques d'inspiration chrétienne "asti"."


title: Euroopan kansanpuolue

text: Tärkeä vaihe EPP:n historiassa tapahtui 1990-luvun loppupuolella kun Sauli Niinistö neuvotteli Euroopan demokraattien unionin (EDU) puheenjohtajana puolueen sulautumisen EPP:hen. Lokakuussa 2002 EDU:n toiminta loppui virallisesti, kun puolue tuli osaksi EPP:tä Estorilissa Portugalissa järjestetyssä tilaisuudessa. Niinistö valittiin tunnustuksena toimistaan EPP:n kunniapuheenjohtajaksi samana vuonna.


title: Euroopan kansanpuolue

text: EPP:n 37 vuoden historian aikana puolueella on ollut viisi puheenjohtajaa:


title: Euroopan kansanpuolue

text: EPP päivitti puolueohjelmansa Bukarestissa vuonna 2012 järjestetyssä puoluekokokuksessa 20 vuoden jälkeen (EPP puoluekokous Ateenassa 1992) ja hyväksyi poliittisen manifestin, joka sisältää puolueen pääarvot ja politiikan tiivistetysti.


title: Euroopan kansanpuolue

text: Manifestossa esitellään myös EPP:n tärkeimmät tavoitteet EU:ssa:


title: Euroopan kansanpuolue

text: Puheenjohtajistoon puolueen korkein päättävä elin. Se päättää puolueen poliittisesesta linjasta ja johtaa puhetta puolevaltuustossa. Puheenjohtajiston muodostavat puolueen puheenjohtaja, 10 varapuheenjohtajaa, kunniapuheenjohtajat, pääsihteeri ja taloudenhoitaja. Euroopan parlamentin EPP-ryhmän puheenjohtaja, Euroopan komission, Euroopan parlamentin ja Eurooppa-neuvoston puheenjohtajat sekä EU:n korkea edustaja (jos he kuuluvat EPP:n jäsenpuolueeseen) ovat puolueen varapuheenjohtajia virkansa puolensa.


title: Euroopan kansanpuolue

text: Nykyinen puheenjohtajisto valittiin vuoden 2012 Bukarestin puoluekokouksessa. 12. marraskuuta 2013 EPP:n puoluevaltuusto valitsi Joseph Daulin puolueen puheenjohtajiksi. Puheenjohtajisto:


title: Euroopan kansanpuolue

text: Puoluevaltuusto määrittelee puoleen poliittiset kannat jokaisen puoluekokouksen välillä, päättäen jäsenyyshakemuksista, poliittisista linjoista ja budjetista. Puoluevaltuuston delegaatit tulevat EPP:n jäsenpuolueista, liitännäispuolueista, jäsenjärjestöistä ja ryhmistä.


title: Euroopan kansanpuolue

text: Puoluevaltuusto kokoontuu vähintään kolme kertaa vuodessa.


title: Euroopan kansanpuolue

text: Puoluekokous on Euroopan kansanpuolueen ylin päätöksentekoelin. Puoluekokouksen delegaatit tulevat EPP:n jäsenpuolueista, liitännäispuolueista, jäsenjärjestöistä ja ryhmistä.


title: Euroopan kansanpuolue

text: Puolueen sääntöjen mukaan puoluekokous järjestetään joka kolmas vuosi. Tämän lisäksi puoluekokous järjestetään vuosina, jolloin pidetään europarlamenttivaalit (joka viides vuosi). Myös ylimääräisiä puoluekokouksia voidaan järjestää (ja on myös järjestetty). Todellisuudessa puoluekokous kokoontuu siis useammin kuin joka kolmas vuosi.


title: Euroopan kansanpuolue

text: Puoluekokous valitsee puolueen puheenjohtajiston (joka kolmas vuosi) sekä päättää tärkeimmistä politiikkaohjelmista, vaaliohjelmista ja periaateohjelmasta.


title: Euroopan kansanpuolue

text: EPP-päämiehet kokoontuvat säännöllisesti huippukokoukseen ennen Eurooppa-neuvoston kokousta. Huippukokouksen tarkoituksena on löytää yhteinen linja Eurooppa-neuvoston kokousta varten.


title: Euroopan kansanpuolue

text: Kutsut lähettää EPP:n puheenjohtaja puolueen puheenjohtajistolle, kaikille presidenteille ja pääministereille, jotka ottavat osaa Eurooppa-neuvostoon ja kuuluvat EPP:hen, Euroopan parlamentin puhemiehelle, Euroopan komission ja Eurooppa-neuvoston puheenjohtajille kuin myös EU:n korkealle edustajalle, mikäli he kuuluvat EPP:hen, varapääministereille tai muille ministereille, mikäli kyseisen maan pääministeri ei kuulu EPP:hen, ja mikäli EPP-puolue ei ole hallituksessa, kutsu lähetetään johtavalle EPP-puolueelle oppositiossa.


title: Euroopan kansanpuolue

text: Samaan tapaan kuin EPP järjestää huippukokouksia ennen Eurooppa-neuvostoa, puolue järjestää ministerikokouksia ennen Euroopan unionin neuvoston kokouksia. Ministerikokouksiin ottavat osaa aihealueen pohjalta kyseiset ministerit, varaministerit, valtiosihteerit ja Euroopan parlamentin jäsenet.


title: Euroopan kansanpuolue

text: Ministerikokouksia järjestetään 12 eri aiheen ympärillä:EPP:llä on useita työryhmiä eri aihealueiden ympärillä sekä tarpeen mukaan. Puolue myös järjestää tapaamisia EPP-taustaisten Euroopan komission jäsenten kanssa, sekä kutsuu komissaareja huippukokouksiinsa ja ministerikokouksiinsa.


title: Euroopan kansanpuolue

text: Vuoden 2007 Euroopan tason poliittisia puolueita sääntelevän regulaation muutoksen jälkeen EPP, kuten muutkin europuolueet, ovat vastuussa Euroopan laajuisen vaalikampanjan järjestämisestä europarlamenttivaalien yhteydessä. Lissabonin sopimuksen mukaan EPP:llä, kuten muillakin europuoulueilla, on oltava kampanjan yhteydessä ehdokas Euroopan komission puheenjohtajaksi.


title: Euroopan kansanpuolue

text: EPP:llä on puheenjohtajan paikka kahdessa kolmesta Euroopan unionin instituutiosta: Euroopan komission puheenjohtajana toimii Jean-Claude Juncker (CSV) ja Eurooppa-neuvoston puheenjohtajana toimii Donald Tusk (PO).


title: Euroopan kansanpuolue

text: Euroopan kansanpuolueella on 10 valtionpäämiestä 28:sta, jotka ottavat osaa Eurooppa-neuvostoon. He kokoontuvat EPP:n huippukokouksiin Eurooppa-neuvoston edellä.


title: Euroopan kansanpuolue

text: EPP:llä on suurin ryhmä Euroopan parlamentissa. Siihen kuuluu 219 jäsentä. Ryhmän puheenjohtajana Euroopan parlamentissa toimii saksalainen europarlamentaarikko Manfred Weber. Parlamentin 14:stä varapuheenjohtajan paikasta EPP:n ryhmällä on kuusi.


title: Euroopan kansanpuolue

text: Eija-Riitta Korhola ei ollut koko kautta kokoomuksen europarlamenttiryhmässä, vaan siirtyi siihen sen jälkeen, kun Suomen Kristillinen Liitto vaihtoi nimensä Suomen Kristillisdemokraateiksi. Eija-Riitta Korhola vaihtoi lopulta myös puoluetta ja tuli valituksi uudelleen eurokansanedustajaksi Kansallisen Kokoomuksen vaalilistalta. Eurokansanedustaja Ari Vatanen vaihtoi ranskalaiseen puolueeseen ja tuli valituksi ranskalaisessa pitkien listojen vaalissa europarlamenttiin. Sirpa Pietikäinen nousi europarlamenttiin Alexander Stubbin siirtyessä ulkoministeriksi. Petri Sarvamaa nousi parlamenttiin Ville Itälän tilalle tämän siirryttyä Luxemburgiin Euroopan tilintarkastustuomioistuimeen.


title: Euroopan kansanpuolue

text: EPP:llä on liitännäis- ja tarkkailijajäsentensä kautta neljä valtionpäämiestä Euroopan maissa, jotka eivät kuulu EU:hun. Myös heidät kutsutaan EPP huippukokouksiin.


title: Euroopan kansanpuolue

text: Euroopan kansanpuolueen ryhmä Euroopan neuvoston parlamentaarisessa yleiskokouksessa puolustaa sananvapautta, ideoiden vapaata liikkuvuutta ja uskonnollista suvaitsevaisuutta. Ryhmä edistää läheisyysperiaatteen käyttöän, paikallista autonomiaa, sekä puolustaa kansallisia, sosiaalisia ja muita vähemmistöjä. Ryhmän puheenjohtajana toimi espanjalainen Pedro Agramunt.


title: Euroopan kansanpuolue

text: Euroopan kansanpuolueen ryhmään Euroopan neuvoston parlamentaarisessa yleiskokouksessa kuuluu myös jäseniä muista kuin EPP-jäsenpuolueista, kuten Patriotic Union (Liechtenstein), the Progressive Citizens' Party (Liechtenstein), the National and Democratic Union (Monaco) sekä Serbian Progressive Party.


title: Euroopan kansanpuolue

text: "EPP:n ja samanmielisten" ryhmä Euroopan turvallisuus- ja yhteistyöjärjestön (ETYJ) parlamentaarisessa yleiskokouksessa on järjestön aktiivisin poliittinen ryhmä. Ryhmä tapaa säännöllisesti. EPP ryhmän jäsenet osallistuvat vaalitarkkailutehtäviin ja ovat sitoutuneet edistämään demokraattisia arvoja ja käytäntöjä. Ruotsalainen Walburga Habsburg Douglas on ryhmän puheenjohtaja. Varapuheenjohtajina toimivat: Consiglio Di Nino (Kanada), Vilija Aleknaitė Abramikiene (Liettua), Laura Allegrini (Italia) and George Tsereteli (Georgia).


title: Euroopan kansanpuolue

text: Ryhmään kuuluu myös jäseniä EPP:n ulkopuolisista puolueista. Näihin lukeutuvat mm. seuraavat: Patriotic Union (Liechtenstein), Union for the Principality (Monaco), Iso-Britannian konservatiivipuolue, Kanadan konservatiivipuolue sekä Yhdysvaltain republikaaninen puolue.


title: Euroopan kansanpuolue

text:
EPP:llä on ryhmä Naton parlamentaarisessa yleiskokouksessa. Aktiiviseen ryhmän puheenjohtajana toimii saksalainen Karl Lamers, joka toimii myös Naton yleiskokouksen puhemiehenä. Ryhmään kuuluu myös jäseniä Kanadan konservatiivipuolueesta ja Yhdysvaltain republikaanisesta puolueesta.
EPP:llä on läheiset suhteet International Republican Institute (IRI) kanssa. Yhdysvaltain hallituksen rahoittaman järjestön tarkoituksena on edistää demokratiaa ja demokratisoitumista.


title: Euroopan kansanpuolue

text: EPP:n entinen puheenjohtaja Wilfried Martens kannatti senaattori John McCainia Yhdysvaltain presidentiksi vuoden 2008 vaaleissa. (McCain on myös IRI:n puheenjohtaja).


title: Euroopan kansanpuolue

text: Martens ja McCain ottivat vuonna 2011 yhdessä kantaa Ukrainan tilanteeseen, ilmaisten huolensa maan demokratian tilaan ja entisen pääministerin Yulia Tymoshenkon oikeudenkäyntiin, jota värittivät poliittiset motiivit.


title: Euroopan kansanpuolue

text: EPP on kahden keskusta-oikeistolaisen globaalin verkoston Euroopan siipi: International Democrat Union (IDU) ja Christian Democrat International (CDI).


title: Myyrmäen rautatieasema

text: Myyrmäen rautatieasema () on pääkaupunkiseudun lähiliikenne- ja linja-autoasema Myyrmäessä Vantaankosken radalla Vantaalla. Se sijaitsee Malminkartanon ja Louhelan asemien välissä, noin 12 kilometrin päässä Helsingin päärautatieasemasta pohjoiseen. Se on ensimmäinen Vantaan puolella oleva rautatieasema Vantaankosken radalla Helsingistä päin tultaessa. Lipunmyynti asemalla on lopetettu 2000-luvulla.


title: Myyrmäen rautatieasema

text: Lentoasemalle liikennöidään raiteelta 1 ja Helsinkiin raiteelta 2. Kehäradan vuoksi liikenne kaupunkiradan raiteilla muutettiin syksyllä 2013 oikeanpuoleisesta vasemmanpuoleiseksi. Asemalla on sivulaiturit.


title: Myyrmäen rautatieasema

text: Heti aseman länsipuolella on kauppakeskus Myyrmanni ja Myyrmäkitalo (muun muassa Myyrmäen kirjasto, elokuvateatteri Kino Myyri ja Vantaan taidemuseo Artsi). Aseman itäpuolella sijaitsevat puolestaan Myyrinpuhos, Myyrmäen bussiasema sekä Myyrmäen sosiaali- ja terveysasema.


title: Myyrmäen rautatieasema

text:
Myyrmäen rautatieaseman suunnitteli Arkkitehtitoimisto Lehtovuori, Tegelman ja Väänänen. Rakennus valmistui vuonna 1975.
Aseman tilat pääsivät vuosien varrella heikkoon kuntoon, mutta Kehäradan valmistumista ennen radan vanhan osan asemat perusparannettiin. Aseman peruskorjaus alkoi vesieristysten korjauksella vuoden 2013 aikana. Seuraavaksi remonttiin menivät laiturialueet sekä bussiterminaali. Laiturialueiden päällyste uusittiin ja opastusta parannettiin. Bussiterminaaliin rakennettiin uusia linja-autopysäkkejä Jönsaksentien varteen sekä siirrettiin taksitolppa pois bussiterminaalin alueelta.


title: Myyrmäen rautatieasema

text: Neljä Kilterin koulun oppilasta maalasi kokeneen graffitimaalarin ohjauksessa huhtikuussa 2013 graffitteja Myyrmäen asemahalliin. Työt pysyivät esillä remontin käynnistymiseen saakka. Myyrmäen asemahallin remontti alkoi kesäkuussa 2014 ja koko sen ajan asemahalli oli poissa käytöstä. Asemahallin remontin oli tarkoitus olla valmis vuoden 2014 marraskuussa. Työt kuitenkin viivästyivät ja asemahalli päästiin avaamaan vasta vuoden 2015 puolella. Maaliskuussa 2015 päättyneen remontin yhteydessä asemalle asennettiin liukuportaat, uudet hissit sekä lisättiin kameravalvontaa. Vanhassa lipunmyyntihallissa avattiin grilli-kahvila Mike’s Diner. Aseman avajaisissa paljastettiin aseman sisätiloihin toteutettu, tuolloin Suomen suurin pysyvään julkisen tilan katutaideteos. "MCD x 01600" -nimisen teoksen maalasi viiden viikon aikana kymmenen Multicoloured Dreams -ryhmän taiteilijaa. Loppukeväästä 2015 aseman seinämaalauksia täydennettiin asemarakennuksen kolme seinää kattavalla ulkoteoksella, jonka maalasi chileläinen Un Kolor Distinto -katutaidekaksikko.


title: Myyrmäen rautatieasema

text: Myyrmäen asemalta löytyy nykyisin myös julkinen piano.


title: Euroopan parlamentin sosialistien ja demokraattien ryhmä

text: Euroopan parlamentin sosiaalidemokraattinen ryhmä (S&D) on Euroopan parlamentin sosiaalidemokraattinen ryhmittymä, johon kuuluvat Euroopan sosialidemokraattiseen puolueeseen kuuluvat puolueet. Ryhmä on ainoa, jossa on jäseniä jokaisesta 28:sta EU:n jäsenmaasta. Kaudella 2014–2019 ryhmä on europarlamentin toiseksi suurin 191 edustajallaan. Suomesta ryhmään kuuluvat SDP:n europarlamentaarikot Liisa Jaakonsaari ja Miapetra Kumpula-Natri.


text: Euroopan parlamentin kaudella 2014–2019 ryhmän puheenjohtaja toimii italialainen Gianni Pittella. Varapuheenjohtajina toimivat:


title: Aljaksandr Hleb

text: Aljaksandr Paulavitš Hleb (, , s. 1. toukokuuta 1981 Minsk) on valkovenäläinen jalkapalloilija, joka pelaa Valko-Venäjän liigassa pelaavassa BATE:ssa. Hleb on keskikenttämies ja pelaa myös säännöllisesti maansa edustusjoukkueessa.


title: Aljaksandr Hleb

text: Hleb aloitti ammattilaisuransa kaudella 1999–2000 Valko-Venäjän liigan BATE:ssa, josta hän siirtyi Saksan Bundesliigan VfB Stuttgartiin noin 150 000 Yhdysvaltain dollarin siirtosummalla vuonna 2000. Hleb nousi nopeasti yhdeksi VfB:n kantavista pelaajista.


title: Aljaksandr Hleb

text: Kesäkuun 28. 2005 Hleb siirtyi Valioliigan Arsenaliin. Pelaajan sopimus englantilaisseuran kanssa oli nelivuotinen. Hleb tunnetaan erikoistilanneosaajana ja hänestä kaavailtiin kulma- ja vapaapotkujen vakioantajaa. Hleb teki ensimmäisen maalinsa ”Gunnersille” jo kahden minuutin kuluttua tulostaan kentälle toisen puoliajan alussa ennen kauden alkua käydyssä harjoitusottelussa.


title: Aljaksandr Hleb

text: Hleb pelasi ensimmäisen virallisen ottelunsa Arsenalissa 21. elokuuta 2005 Stamford Bridgellä Chelsean vieraana. Hänen esitystään ylistettiin, mutta hieman tämän jälkeen hän loukkasi polvensa edustaessaan Valko-Venäjää maaottelussa. Hleb palasi sairauslomalta 7. joulukuuta Mestarien liigan otteluun Ajaxia vastaan. Kaudella 2005–2006 hänen onnistui vakiinnuttaa paikkansa Arsenalin aloituskokoonpanossa.


title: Aljaksandr Hleb

text: Kesällä 2008 Hleb siirtyi 15 miljoonan euron siirtosummalla Espanjan pääsarjassa pelaavaan FC Barcelonaan. Kesällä 2009 hän siirtyi lainasopimuksella Saksan Bundesliigassa pelaavaan VfB Stuttgartiin, jossa hän oli pelannut aikaisemminkin vuosina 2000–2005. Elokuussa 2010 hän siirtyi lainalle Valioliiga-seura Birmingham Cityyn. Elokuussa 2011 hän siirtyi loppuvuoden ajaksi lainalle Saksan Bundesliigassa pelaavaan VfL Wolfsburgiin.


title: Aljaksandr Hleb

text: Helmikuussa 2012 Hleb siirtyi Venäjän valioliigassa pelaavaan Krylja Sovetoviin. Saman vuoden heinäkuussa hän siirtyi Valko-Venäjän liigan BATE:en, jossa oli pelannut aikaisemminkin vuosina 1999–2000.


title: Aljaksandr Hleb

text: Hlebin veli Vjatšaslau Hleb on myös jalkapalloilija. Hän pelaa seuratasolla Kreikan Kallonissa sekä edustaa Valko-Venäjän maajoukkuetta.


Euroopan liberaalidemokraattien liiton ryhmä (ALDE) () on kahden Euroopan unionin poliittisen puolueen, Euroopan liberaalidemokraattisen puolueen ja Euroopan demokraattisen puolueen liitto. Se on vuoden 2014 eurovaalien jälkeen neljänneksi suurin puolue Euroopan parlamentissa 67 jäsenellä 20 eri maasta. Suomesta ryhmään kuuluvat keskustan ja RKP:n europarlamentaarikot.


title: Euroopan liberaalidemokraattien liiton ryhmä

text: Euroopan parlamentin lisäksi ALDE on edustettuna myös alueiden komiteassa, Euroopan neuvoston parlamentaarisessa yleiskokouksessa sekä NATO:n parlamentaarisessa yleiskokouksessa.


text: Liberaalidemokraattisen Euroopan liberaali- ja demokraattipuolueen parlamenttiryhmän kokouksessa, joka pidettiin Brysselissä 13. heinäkuuta 2004, hyväksyttiin suositus uuden ryhmän luomisesta. Ryhmä muodostettiin niistä Euroopan parlamentin jäsenistä, jotka kuuluivat François Bayroun johtaman UDF-puolueen perustamaan Euroopan demokraattiseen puolueeseen, Liettuan työväenpuolueeseen ja Italian Margherita-puolueeseen. Kaksi Euroopan poliittista puoluetta olisivat edelleen erillisiä puolueita Euroopan parlamentin ulkopuolella. Ryhmällä oli alun perin 88 jäsentä.


text: ALDE-ryhmän järjestäytymiskokouksessa, joka pidettiin välittömästi ELDR-puolueen kokouksen jälkeen, ryhmän johtajaksi valittiin Euroopan parlamentin jäsen Graham Watson Yhdistyneen kuningaskunnan liberaalidemokraattisesta puolueesta. Lisäksi kokouksessa hyväksyttiin kymmenestä kohdasta koostuva ”ohjelma Euroopalle”


text: ALDE hyväksyi eurovaaliohjelmansa vuodelle 2014 Lontoon kongressissa marraskuussa 2013. Ohjelmassa korostetaan yksinkertaisempaa, vahvempaa ja vähemmän byrokraattista Eurooppaa. ALDE-puolueen kärkiehdokkaat kevään 2014 eurovaaleissa olivat ryhmän puheenjohtaja Guy Verhofstadt sekä komission varapuheenjohtaja Olli Rehn.


text: ALDE:n vaaliohjelmassa painotetaan vihreän talouden merkitystä, kestävää kasvua, työllisyyttä, hallinnon avoimuutta ja tehokkuutta sekä läheisyysperiaatetta. ALDE:n ensisijainen tavoite on voittaa Eurooppaa uhkaavat vakavat taloudelliset haasteet. Vaaliohjelmassa esitellään toimia, jotka johtavat ulos nykyisestä kriisistä vauhdittamalla taloutta ja luomalla uusia työpaikkoja.


title: Euroopan vihreä puolue

text: Euroopan vihreä puolue (EGP) on Euroopan laajuinen vihreiden puolueiden yhteistyöpuolue. Se perustettiin vuonna 2004, jolloin sen puheenjohtajiksi valittiin suomalainen Pekka Haavisto ja italialainen Grazia Francescato. Tällöin Euroopan vihreä puolue korvasi edeltäjänsä, vuonna 1993 perustetun Euroopan vihreiden federaation. Järjestöllä on 35 jäsenpuoluetta paitsi EU-maista myös muista Euroopan maissa. Suomesta jäsenenä on Vihreä liitto. EGP:n nuorisojärjestö on Euroopan vihreät nuoret.


title: Euroopan vihreä puolue

text: Euroopan parlamentissa Euroopan vihreä puolue kuuluu Vihreät / Euroopan vapaa allianssi -ryhmään (Greens/EFA) Euroopan vapaan allianssin kanssa. Ryhmällä oli vuoden 2009 vaalien jälkeen europarlamentissa 45 paikkaa. Ryhmällä on kaksi tasavertaista puheenjohtajaa, jotka ovat Reinhard Bütikofer ja Monica Frassoni.


title: Euroopan vihreä puolue

text: Euroopan parlamentin vaaleissa 2004 Euroopan vihreillä oli ensimmäinen yhtenäinen koko EU:ssa toteutettu vaalikampanja.


title: Itsenäisyys/demokratia-ryhmä

text: Itsenäisyys/demokratia-ryhmä (IND/DEM) oli euroskeptinen ryhmä europarlamentissa. Ryhmä muodostettiin vuonna 2004. Ryhmä yhdistyi vuonna 2009 Unioni kansakuntien Euroopan puolesta -ryhmän kanssa Vapaa ja demokraattinen Eurooppa -ryhmäksi.


title: Itsenäisyys/demokratia-ryhmä

text: IND/DEM muodostettiin vuoden 2004 eurovaalien jälkeen. Kauden lopussa siinä oli kuitenkin erottamisten, riitojen ja loikkausten vuoksi enää 22 jäsentä. Ryhmän edeltäjä oli Europe of Democracies and Diversities.


title: Itsenäisyys/demokratia-ryhmä

text: Ryhmä oli euroskeptisyydessäänkin hajanainen: UKIP halusi ainoana maansa eroon koko EU:sta, kun osa lopuista edustajista tyytyi vastustamaan Lissabonin sopimusta ja liittovaltiokehitystä. Tämä vuoksi vuonna 2004 valittiin kaksi eri kantoja edustavaa puheenjohtajaa, brittiläinen Nigel Farage ja tanskalainen Jens-Peter Bonde.


title: Itsenäisyys/demokratia-ryhmä

text: Ryhmä antoi mepeilleen vapauden äänestää kuten itse näkevät parhaaksi, joten ryhmä ei itsessään ohjannut meppiensä toimintaa.


title: Euroopan demokraatit

text: Euroopan demokraatit (ED) on löyhähkö konservatiivisten puolueiden liittouma, jonka jäsenet kuuluivat europarlamentissa samaan EPP-ED-ryhmään Euroopan kansanpuolueen (EPP) kanssa vuosina 1992–2009. Euroopan demokraatit muodostivat oman ryhmänsä 1979–1992.


title: Euroopan demokraatit

text: ED:n historia alkaa Britannian konservatiivipuolueen jäsenten muodostettua Euroopan konservatiivien ryhmän Britannian liityttyä EY:hyn 1973. Ryhmän nimi oli aluksi European Conservative Group. Myöhemmin siihen liittyi muitakin oikeistolaisia konservatiiveja ja vuonna 1979 se vaihtoi nimensä Euroopan demokraateiksi. 1970-luvun lopulla ED oli parlamentin kolmanneksi suurin ryhmä.


title: Euroopan demokraatit

text: Sen jäsenmäärä alkoi vähetä nopeasti 1980-luvun lopulla, jolloin monet jäsenet siirtyivät Saksan CDU:n hallitsemaan lähinnä kristillisdemokraattiseen Euroopan kansanpuolueen ryhmään. Siihen verrattuna ED on jonkin verran oikeistolaisempi ja vähemmän Euroopan integraatiota ajava.


title: Euroopan demokraatit

text: Pääryhmittymä ED:ssä on edelleen Britannian konservatiivit. Vuoden 2005 johtajavalinnassa David Cameron sanoi erottavansa konservatiivit EPP-ED-liitosta, mutta hänen vastaehdokkaansa David Davis väitti nykyisen järjestelyn olevan toimiva, koska ED:llä on edelleen vaikutusvaltaa suurimmassa ryhmässä, mutta silti etäisyyttä EPP:stä.


title: Kasvatus

text: Kasvatus on vaikuttamista jonkun henkiseen kehitykseen. Kasvatus on tavoitteellista toimintaa, jonka tarkoituksena on muuttaa yksilön ominaisuuksia haluttujen päämäärien mukaisesti. Laajan näkemyksen mukaan kasvatus kattaa kaikki kasvattajan tahalliset ja tahattomat teot, jotka vaikuttavat halutusti yksilön kehittymiseen. Suppeampi näkemys rajaa kasvatuksen tietoiseen vähintään kahden ihmisen vuorovaikutukseen.


title: Kasvatus

text: Koulutusta ja opettamista voidaan pitää kasvatuksen osa-alueina.


title: Kasvatus

text: Kasvatusta tutkiva tieteenala on nimeltään kasvatustiede.


title: Kasvatus

text: Kasvatuksen käsite on ns. ryväskäsite. Se liittyy moniin lähikäsitteisiin kuten opetukseen, koulutukseen, harjoittamiseen ja sosiaalistamiseen eikä sitä voida kokonaan erottaa niistä. Esimerkiksi Ari Antikainen on tarkastellut kasvatuksen käsitettä, kysymällä, miksi meillä on kasvatusta. (1) Laajin antropologinen vastaus kuuluu: kasvatus liittää kasvatuksen ihmislajin kehitykseen. (2) Kasvatuksen suppea, psykologinen määritelmä määrittelee kasvatuksen kahden henkilön kasvattajan ja kasvatettavan vuorovaikutuksena, tavoitteellisena toimintana, jolla pyritään ohjaamaan kasvatettavan persoonan kehittymistä. (3) Kasvatuksen sosiologinen määritelmä sijoittuu Antikaisen mukaan jonnekin laajan ja suppean määritelmänväliin. Siinä kasvatus on sosiaalistumista siihen kulttuuriin ja sosiaaliseen ympäristöön, jossa ihminen elää. Kasvattajina eivät toimi yksin henkilöt yksilöinä vaan myös sosiaalisten rakenteiden ja instituutioiden edustajat.


title: Kasvatus

text: Kasvatustapahtumat on perusteltua jakaa päämääränsä perusteella kahtia: yhteisöllisiin ja yksilöllisiin. Yhteisöön kasvatuksen loogisena tuloksena on kasvu yhteiskunnallisesti toimintakykyiseksi yksilöksi. Yhteisöön sosiaalistunut ei toimi vain omaksi hyväkseen, vaan kokee velvollisuudekseen toimia myös jonkin laajemman kokonaisuuden hyväksi. Yhteisöön kasvatus liittyy näin sosialisaation käsitteeseen. Itseksi kasvatuksessa kasvattajan päämääränä on tukea lapsen yksilöitymistä, kasvua täydeksi itsekseen, tulemaan omaksi itsekseen. Itseksi kasvatuksen loogisena tuloksena on kasvu eheäksi kokonaispersoonallisuudeksi.


title: Kasvatus

text:
Peltonen on pohtinut kasvatuksen ja sosialisaation käsitteiden eroa. Hänen mukaansa sosialisaation käsitteen alaan kuuluviksi voidaan mieltää sellainen toiminta, jossa kasvavat joutuvat välittömästi ja aidosti toimimaan suhteessa erilaisiin kulttuuris-yhteiskunnallisiin merkityssisältöihin (kulttuurin presentaation periaate), joita heillä on periaatteessa mahdollisuus muokata ja tulkita (sivistyksellinen periaate). Kasvatuksessa taas on kyse vasta silloin, kun aikuinen sukupolvi pyrkii systemaattisesti valikoimaan niitä kulttuuris-yhteiskunnallisia merkityssisältöjä, joiden kanssa kasvavat asetetaan vastakkain (kulttuurin representaation periaate). Lisäksi kasvatustoimintaa harjoittaessaan aikuinen sukupolvi pyrkii näiden sisältöjen avulla kehittämään kasvavien omaa, itsenäistä toimintaa tulevaisuutta silmällä pitäen.
Psykologisella tasolla kasvatus on toimintaa, jonka päämääränä on aiheuttaa kasvatissa kasvua. Kasvulla tarkoitetaan tällöin laajasti sivistymistä, täysikasvuiseksi ja omavastuiseksi tulemista. Pääosin kasvun oletetaan perustuvan tietoiseen oppimiseen. Kasvatukseen kuuluu kasvattajan toimintaa (kasvattaminen), kasvatin omaa toimintaa ja muita kasvuun vaikuttavia tekijöitä.


title: Kasvatus

text: Hollo on määritellyt kasvatuksen (vain) kasvamaan saattamiseksi. Hän on johtanut kasvatuksen määritelmän sanasta kasvattaa, joka on alun perin tarkoittaa voimien ja taipumusten herättämistä ja kehittämistä. Hollo painottaa kasvavan itsetoimintaa, jota kasvattaja voi suunnata ja tukea.


title: Kasvatus

text: Tavallisesti kasvatukseen liitetään kaksi ominaisuutta: tavoitteisuus ja kasvattajan ja kasvatin välinen keskinäisvaikutus, jolle on tyypillistä molemminsuuntainen vaikuttaminen.


title: Europuolue

text: Europuolue on Euroopan unionissa kansalliset rajat ylittävä poliittinen toimija. Europuolueilla ei ole henkilöjäseniä, vaan niihin kuuluu kansallisia puolueita.


title: Europuolue

text: Europuolueen perustamiseksi sillä on oltava kannatusta vähintään neljänneksessä jäsenvaltioista. Koska Euroopan unionissa on 28 valtiota, tarvitaan kannatusta seitsemässä jäsenvaltiossa.


title: Europuolue

text: Kannatukseksi luetaan joko europarlamenttiedustajat, parlamentti- tai alueparlamenttiedustajat tai vähintään kolmen prosentin kannatus europarlamenttivaaleissa. Europuolueet rekisteröidään ja ne saavat puoluetukea. Niiden on kuitenkin hankittava vähintään 15 prosenttia rahoituksestaan ulkopuolelta.


title: Europuolue

text: Pohjoismaiden vihreän vasemmiston liitto, johon Suomesta kuuluu Vasemmistoliitto, ei ole rekisteröitynyt europuolueeksi.


title: Gabry Ponte

text: Gabriele "Gabry" Ponte (s. 20. huhtikuuta 1973 Moncalieri) on italialainen DJ. Parhaiten hänet tunnetaan Eiffel 65 -yhtyeestä, jossa hän oli mukana. Ponte on tehnyt myös yhteistyötä Bliss Teamin, DJ Gundamin, ja Sangwaranin kanssa. Myöhemmin hän teki itsenäisesti hitit "Geordie" ja "La Danza delle Streghe". Kappaleen "Depends on you" "The ultimate dance remix" -versio nousi myös isoksi hitiksi Italiassa. Hän on myös miksannut paljon eri esittäjien alkuperäisistä biiseistä dance-versioita. Vuonna 2005 Ponte ilmoitti eroavansa Eiffel 65:stä jatkaakseen soolouraansa. Eiffel 65:n kaksi muuta jäsentä Jeffrey Jey ja Maurizio Lobina laittoivat omat studiot pystyyn ja jatkoivat työskentelyä Bloom 06 nimen alla julkaisten kaksi albumia. Ponte palasi yhteen aiempien yhtyetoveriensta kanssa vuonna 2010 ja nimi Eiffel 65 otettiin jälleen käyttöön. Ponte on edelleen jatkanut konsertointia omalla nimellään, mutta myös keikkaillut aktiivisesti Eiffel 65:n mukana.


title: Heinz Kuttin

text: Heinz Kuttin (s. 5. tammikuuta 1971 Gassen, Itävalta) on itävaltalainen uransa lopettanut mäkihyppääjä, joka toimii nykyään Itävallan mäkihyppymaajoukkueen päävalmentajana. Kilpaurallaan Kuttin saavutti niin maailmanmestaruuksia kuin olympiamitaleitakin.


title: Heinz Kuttin

text: Kuttin hyppäsi menestyksekkäästi jo nuorten MM-kisoissa vuosina 1988–1990. Näistä kisoista hän otti kaksi henkilökohtaista ja kolme joukkuemaailmanmestaruutta. Calgaryn olympialaisissa 1988 vasta 17-vuotias Kuttin oli joukkuekisan viides ja normaalimäen kuudes.


title: Heinz Kuttin

text: Lahden MM-kisoissa 1989 Kuttin oli normaalimäen pronssilla ja seuraavissa kisoissa Val di Fiemmessä 1991 hän oli MM-kisojen paras hyppääjä: Kuttin voitti maailmanmestaruuden normaalimäessä ja joukkuekisassa, suurmäessä hän oli neljäs.


title: Heinz Kuttin

text: Vaikka alkukauden kilpailut eivät olleet sujuneet kovinkaan hyvin, Albertvillen olympiakisoissa 1992 Kuttin otti hopeaa suurmäen joukkuekilpailusta, pronssia suurmäestä ja oli neljäs normaalimäessä.


title: Heinz Kuttin

text: Vuonna 1993 Kuttin aloitti kauden Falunissa maailmancupin osakilpailussa kolmostilalla, mutta jatkossa palkintosijoituksia ei enää maailmancupissa henkilökohtaisella tasolla tullut. Falunin MM-kisoissa menestys henkilökohtaisesti oli Kuttinille vaatimatonta (suurmäen 11. ja normaalimäen 24.), mutta hän oli mukana suurmäen joukkuekilpailun pronssijoukkueessa.


title: Heinz Kuttin

text: Seuraava kausi oli samansuuntainen. Kuttin ei enää yltänyt henkilökohtaisissa kisoissa kolmen parhaan joukkoon, mutta Lillehammerin olympiakisoista 1994 hän sai jälleen pronssia suurmäen joukkuekisasta. Seuraavana vuonna 1995 Kuttin hyppäsi maailmancupissa vaatimattomasti ja lopetti uransa siihen kauteen.


title: Heinz Kuttin

text: Mäkihypyn maailmancupissa Kuttin oli parhaimmillaan seitsemäntenä (kaudella 1990/1991) ja kahdeksantena (1989/1990). Kaikkiaan hän voitti kaksi osakilpailua ja oli 13 kertaa palkintokorokkeella.


title: Heinz Kuttin

text: Mäkihyppyuransa jälkeen Kuttin on toiminut valmentajana. Itävallan lisäksi hän on ollut kausina 2004–2006 Puolan mäkimaajoukkueen valmentaja.


title: Ongelmalähtöinen oppiminen

text: Ongelmalähtöinen oppiminen tai ongelmaperustainen oppiminen, (), on aktiivisen oppimisen menetelmä. Suomessa sitä käytetään jo varsin laajasti sekä yliopistoissa että ammattikorkeakouluissa


title: Ongelmalähtöinen oppiminen

text: Ongelmaperustaisessa opiskelussa opiskelijat kirjojen ylenmääräisen lukemisen sijasta ratkovat esimerkiksi työelämässä vastaan tulevia käyttötapauksia. Näin luettua ja opiskeltua tietoa päästään soveltamaan käytännössä ja näin opiskelu voi olla mielekkäämpää. Ongelmaperustaista oppimista käytettäessä opiskelijat työskentelevät pienissä ryhmissä, ja itse opiskelu tapahtuu avoimia kysymyksiä asettamalla. Opettajan rooli on pienryhmätyöskentelyn eli tutoriaalin ajan toimia opiskelun ohjaajana eikä tarjota valmiita vastauksia. Ongelmaperustaisen oppimisen menetelmä on kehitetty tutkimalla ihmisen kognitiivisia ominaisuuksia. Menetelmässä hyödynnetään muun muassa yksilön olemassa olevan tiedon palauttamista, tiedon prosessointia ja järjestämistä semanttiseksi verkoksi. Ongelmalähtöinen opiskelu kehittää opiskelijan itseohjautuvuutta ja yleisiä työelämävalmiuksia. Koko prosessin ajan opiskelija joutuu myös arvioimaan omaa ja vertaisopiskelijoidensa työtä.


title: Ongelmalähtöinen oppiminen

text: Suomessa ongelmaperustaista oppimista on tutkittu muun muassa ProBell-tutkimusryhmän parissa, ja valtaosa suomenkielisistä PBL-kirjoista on Tampere University Pressin julkaisemia. ProBell on vuonna 2000 perustettu tutkimusryhmä, joka on saanut rahoitusta Suomen Akatemialta. Vuonna 2007 tutkimusryhmän aloittamaa työtä jatkamaan perustettiin Ongelmaperustaisen oppimisen seura ProBell ry. Se on avoin kaikille ongelmaperustaisesta oppimisesta kiinnostuneille.


title: Ongelmalähtöinen oppiminen

text: Ongelmaperustainen oppiminen voidaan nähdä syklisenä mallina, jossa on useita vaiheita ja ennalta sovittu työnjako. Ryhmäistunnossa eli tutoriaalissa on 6-12 jäsentä. Ryhmän työskentelyä ohjaa tutoropettaja. Istuntoa varten valitaan puheenjohtaja, kirjuri ja havainnoija. Kirjuri toimii samoin kuin kokouksessa sihteeri. Havainnoija seuraa ryhmän ja sen jäsenten toimintaa sekä antaa lopuksi arvion kaikkien työskentelystä.


title: Ongelmalähtöinen oppiminen

text: Ensin luodaan skenaario tutkittavasta ongelmasta eli yritetään tulkita ja ymmärtää lähtötilanne. Ensimmäisessä tutoristunnossa tuotetaan aivoriihessä mahdollisimman paljon ideoita ongelma-alueesta. Samansukuiset ideat jäsennellään ja ryhmitellään. Seuraavaksi valitaan ja muotoillaan ne ongelma-alueet, joita lähdetään tarkemmin tutkimaan. Sitten laaditaan oppimistavoitteet ja -tavat itsenäisen opiskelun vaiheeseen. Itsenäisen opiskelun aikana hankitaan taustatietoa sovitun työnjaon mukaisesti. Toisessa tuutoristunnossa hankittu tieto mallinnetaan ja käsitteellistetään. Näin syntyy uutta käyttöteoriaa, jota selvennetään ja verrataan alkutilanteeseen. Koko syklin aikana arvioidaan oppimisprosessia, ryhmäprosessia ja ongelmanratkaisua.


title: Kungssången

text: Kungssången eli Ur svenska hjärtans djup en gång () on Ruotsin virallinen – tosin nykyään harvoin käytetty – kuningashymni, joka lauletaan virallisissa tilaisuuksissa kuninkaan läsnä ollessa. Laulun sanoitti ruotsalainen runoilija C. V. A. Strandberg kuningas Oskar I:n kruunajaisjuhliin vuonna 1844. Laulun alkuperäinen nimi on ”Kungssången” (Kuninkaan laulu). Vapaamielinen runoilija odotti kuninkaasta vapaamielistä hallitsijaa, ja hänen toiveensa käyvät ilmi myös tekstistä. Samoin tekstistä käy ilmi epäsuora kannanotto Suomen kysymykseen. Strandberg elätteli toiveita, että kuningas Oskar I saisi aikaan Suomen jälleenyhdistämisen Ruotsin kruunun alaisuuteen, mitä Strandberg kuvitteli suomalaisten itsensäkin toivovan. Laulun sävelsi Otto Lindblad. Se julkaistiin ensi kerran Strandbergin kokoelmassa "Sånger i Pansar" vuonna 1845.


title: Valitsijayhdistys

text: Valitsijayhdistys on yhteisö, jonka tarkoituksena on asettaa ehdokas vaaleihin. Valitsijayhdistykset ovat harvinaisempi tapa asettua ehdokkaaksi poliittisiin vaaleihin. Suurimman osan ehdokkaista asettavat puoluerekisterissä olevat rekisteröityneet puolueet.


title: Valitsijayhdistys

text: Valitsijayhdistykset voivat asettaa ehdokkaita kaikkiin Suomessa järjestettäviin poliittisiin vaaleihin. Eri vaaleissa vaaditaan valitsijayhdistykseltä eri määrä ehdokkaan kannattajia:Valitsijayhdistykset voivat yhdessä muodostaa kunnallis-, eduskunta- ja europarlamenttivaaleissa yhteislistoja ja toimia ko. vaaleissa samoin kuin puolue. Yhteislista tarkoittaa usean valitsijayhdistyksen muodostamaa yhteistä listaa, hieman samaan tapaan kuin puolueet voivat tehdä keskenään vaaliliiton. Yhteislistat ovat usein välttämättömiä, sillä Suomen suhteellinen vaalitapa suosii puolueiden ehdokkaita yksittäisten ehdokkaiden kustannuksella. Puolueet ja valitsijayhdistykset eivät voi muodostaa yhteistä listaa.


title: Valitsijayhdistys

text: Valitsijayhdistykseen liitytään täyttämällä vaaleihin halutun ehdokkaan kannattajakortti. Eduskuntavaaleissa allekirjoitetaan ja täytetään valitsijayhdistyksen jäsenlistaan syntymäaika, osoite ja allekirjoitus, jolla korvataan erilliset kannattajakortit. Kannattajakortin täyttäminen ei edellytä ehdokkaan äänestämistä varsinaisissa vaaleissa. Yli vuoden vanhaa kannattajakorttia ei hyväksytä.


title: Vaalilautakunta

text: Vaalilautakunta on lautakunta, jonka tehtävänä on järjestää äänestyspaikoilla vaalit. Suomessa kunnat asettavat oikeusministeriön johdolla vaalilautakunnat presidentinvaaliin, eduskuntavaaleihin sekä kunnallisvaaleihin. Kunnissa kunnanvaltuustot asettavat kunnallisvaalien jälkeen kunnallisen keskusvaalilautakunnan, joka järjestää vaalipäiviksi äänestyspaikkojen vaalilautakunnat.


title: Vaalilautakunta

text: Vaalilautakuntaan pitää kuulua puheenjohtaja, varapuheenjohtaja ja kolme muuta jäsentä sekä vähintään kolme varajäsentä. Lautakunnanjäsenet edustavat eri puolueita ja muita ryhmittymiä, mutta eivät itse voi olla ehdokkaita. Esteellisyyssääntöä, jolla kielletään ehdokasta olemisen vaalilautakunnan varsinaisena tai varajäsenenä korjattiin vuonna 2016. Aiemmasta tiukennettua säädöstä sovelletaan vuoden 2017 kunnallisvaaleista lähtien. Uuden ohjeen mukaan ehdokas, hänen puolisonsa, lapsensa, sisaruksensa tai vanhempansa ei voi toimia ennakkoäänestyspaikassa tai kotiäänestyksessä vaalitoimitsijana eikä laitosäänestyksistä huolehtivan vaalitoimikunnan jäsenenä tai varajäsenenä. Ehdokas tai hänen lähisukulaisensa eivät myöskään saa toimia vaalilautakunnan nimeäminä äänestäjiä avustavina vaaliavustajina äänestettäessä.


title: De Brangesin lause

text: Funktioteoriassa de Brangesin lause kertoo välttämättömän ehdon sille, että analyyttinen funktio kuvaa yksikkökiekon injektiivisesti kompeksitasoon Lause on nimetty ranskalais-amerikkalaisen Louis de Brangesin mukaan, mutta se tunnettiin aikaisemmin Bieberbachin otaksumana, saksalaisen Ludwig Bieberbachin mukaan. Otaksuman esitti Bieberbach jo vuonna 1916, mutta sen todisti de Branges vuonna 1984. Myöhemmin de Brangesin alkuperäistä todistusta on pystytty lyhentämään.


title: De Brangesin lause

text: De Brangesin lause koskee yksikkökiekossa sileän eli injektiivisen analyyttisen funktion formula_1 Taylorin sarjan kertoimia. Kun formula_1 normitetaan niin, että formula_3 ja formula_4, niin formula_1:llä on yksikkökiekossa potenssisarjaesitys, joka on muotoa


title: De Brangesin lause

text: De Brangesin lauseen mukaan kaikilla formula_7 on


title: De Brangesin lause

text: Lisäksi kertoimien maksimit saavutetaan. On nimittäin formula_9 silloin ja vain siloin, kun


title: De Brangesin lause

text: missä formula_11.


title: De Brangesin lause

text: Väitteen todisti oikeaksi tapauksessa formula_12 Ludwig Bieberbach vuonna 1916. Vuoteen 1973 mennessä väite oli onnistuttu todistamaan oikeaksi, kun formula_13.


title: Europarlamenttivaalit

text: Euroopan parlamentin vaalit (tai Eurooppavaalit, europarlamenttivaalit, eurovaalit) pidetään joka viides vuosi. Niissä Euroopan unionin jäsenmaiden kansalaiset valitsevat edustajansa Euroopan parlamenttiin. Vaalit ovat yleiset ja välittömät. Eri jäsenmaissa käytetään erilaisia vaalijärjestelmiä. Suomen vaalit ovat henkilövaalin ja listavaalin yhdistelmä. Seuraavat europarlamenttivaalit järjestetään toukokuussa 2019.


title: Europarlamenttivaalit

text: Vuoden 2014 europarlamenttivaaleissa Euroopan parlamenttiin valittiin yhteensä 751 jäsentä 28 jäsenvaltiosta. Lissabonin sopimuksen mukaisesti kustakin jäsenvaltiosta valitaan vähintään 6 jäsentä ja enintään 96 jäsentä. Suomesta jäseniä valitaan 13. Vähiten paikkoja eli kuusi on Maltalla, Luxemburgilla, Kyproksella ja Virolla. Täydet 96 paikkaa on Saksalla.


title: Europarlamenttivaalit

text: Europarlamenttivaalit järjestetään joka viides vuosi. Vaali on järjestettävä neljän päivän ajanjakson aikana torstain ja sunnuntain välillä kesäkuun alussa. Maat voivat itse valita, minä neljästä päivästä ne vaalinsa järjestävät. Iso-Britannia ja Alankomaat äänestävät torstaina, useimmat muut maat, Suomi mukaan lukien, sunnuntaina. Äänet lasketaan ja tulos julkistetaan jo äänestyspäivän iltana.


title: Europarlamenttivaalit

text: Seuraavat europarlamenttivaalit pidetään toukokuussa 2019. Vaalit olisi säännönmukaisesti järjestetty 6.–9. kesäkuuta, mutta helluntain ajoittumisen vuoksi vaaliajanjaksoa siirrettiin kaksi viikkoa aikaisemmaksi, kuten tehtiin myös vuoden 2014 vaaleissa.


title: Europarlamenttivaalit

text: Eri maiden europarlamenttivaaleissa käytetään erilaisia vaalitapoja. Jokainen jäsenvaltio päättää omasta vaalijärjestelmästään. Sen on kuitenkin täytettävä nämä kolme ehtoa:Suhteellisen vaalitavan seurauksena puolueet saavat paikoista suurin piirtein omaa ääniosuuttaan vastaavan osuuden.


title: Europarlamenttivaalit

text: Isot jäsenmaat on jaettu useaan vaalipiiriin, ja pienet maat kuten Suomi ovat yhtä vaalipiiriä.


title: Europarlamenttivaalit

text: Seitsemässä jäsenmaassa, mukaan lukien Saksa ja Espanja, käytetään suljettua listavaalia, jossa äänestäjä voi valita vain listan. Kahdeksassatoista maassa käytetään avointa listavaalia, jossa äänestäjä voi äänestää joko listaa sellaisenaan tai valita listalta ehdokkaan, mikä voi muuttaa puolueen asettamaa järjestystä. Irlannissa, Maltalla ja Pohjois-Irlannissa käytetään siirtoäänivaalitapaa, jossa äänestäjä voi laittaa ehdokkaat haluamaansa järjestykseen.


title: Europarlamenttivaalit

text: Suomessa toimitettavissa europarlamenttivaaleissa äänioikeus on 18 vuotta täyttäneillä. Matalin äänioikeusikä on Itävallassa, 16 vuotta. Kreikassa ja Italiassa ehdokkaiden vähimmäisikä on 25 vuotta.


title: Europarlamenttivaalit

text: Euroopan unionin kansalaisella on oikeus äänestää ja asettua ehdolle siinä EU-maassa, jossa hän asuu. Äänestyksen suhteen ja vaalikelpoisuuden suhteen häntä koskevat samat säännöt kuin asuinmaansa omia kansalaisia. Äänestää saa ja ehdolle saa asettua vain yhdessä maassa.


title: Europarlamenttivaalit

text: Eurovaaleissa äänestäminen on useimmissa jäsenmaissa vapaaehtoista. Pakollista se on Belgiassa, Kreikassa, Kyproksella ja Luxemburgissa.


title: Europarlamenttivaalit

text: Koko Suomi muodostaa eurovaaleissa yhden vaalipiirin. Ehdokkaita voivat asettaa rekisteröidyt puolueet sekä vähintään 2 000 kannattajan valitsijayhdistykset. Suomessa on käytössä suhteellinen vaalitapa, kunnallis- ja eduskuntavaaleista tuttu d'Hondtin menetelmä. Suomesta valittiin 13 Euroopan parlamentin jäsentä vaalikaudelle 2009–2014.


title: Europarlamenttivaalit

text: Ensimmäiset Eurooppavaalit pidettiin vuonna 1979. Sitä ennen Euroopan parlamentin jäsenet olivat kansallisten parlamenttien edustajia. Euroopan talousyhteisön ulkoministerit tekivät syyskuussa 1976 sopimuksen parlamentin jäsenten valitsemisesta suorilla vaaleilla ja parlamentin koon kasvattamisesta 198 paikasta 410 paikkaan. Myöhemmin paikkaluku nostettiin 751:een.


title: Europarlamenttivaalit

text: Europarlamenttivaalit 2019 järjestetään toukokuussa 2019 kaikissa Euroopan unionin jäsenmaissa. Suomessa vaalit järjestetään sunnuntaina 26. toukokuuta.


title: Europarlamenttivaalit

text: Vuoden 2014 europarlamenttivaalit järjestettiin 22.–25. toukokuuta 2014 kaikissa Euroopan unionin 28 jäsenmaassa. Vaaleissa valittiin Euroopan parlamenttiin yhteensä 751 meppiä seuraavaksi viisivuotiskaudeksi. Suomen vaali järjestettiin 25. toukokuuta.


title: Europarlamenttivaalit

text: Suomessa vaalit pidettiin sunnuntaina 7. kesäkuuta. Samana päivänä äänestettiin myös Belgiassa, Bulgariassa, Espanjassa, Itävallassa, Kreikassa, Liettuassa, Luxemburgissa, Portugalissa, Puolassa, Ranskassa, Romaniassa, Ruotsissa, Saksassa, Sloveniassa, Tanskassa, Unkarissa ja Virossa. Britannia ja Hollanti äänestivät jo torstaina 4. kesäkuuta ja Irlanti perjantaina 5. kesäkuuta. Lauantaina 6. kesäkuuta äänestettiin Kyproksella, Latviassa, Maltalla ja Slovakiassa. Joissakin EU-maissa äänestys oli jaettu kahdelle päivälle. Tšekissä äänestettiin 5. ja 6. kesäkuuta ja Italiassa 6. ja 7. kesäkuuta.Eurovaalien äänestysaktiivisuus on laskenut vaali vaalilta. Korkein äänestysprosentti, yli 90, on Belgiassa, missä eurovaaleissa äänestäminen on pakollista. Matalin äänestysprosentti on ollut Slovakiassa, noin 14 prosenttia.


title: Sergei Fjodorov

text: Sergei Viktorovitš Fjodorov (, , s. 13. joulukuuta 1969 Pihkova, Venäjän SFNT, Neuvostoliitto) on venäläinen entinen jääkiekkoilija. Fjodorov toimii tällä hetkellä jääkiekkoseura TsSKA Moskovan toimitusjohtajana. Fjodorov on eräs menestyneimmistä venäläisistä jääkiekkoilijoista.


title: Sergei Fjodorov

text: Detroit Red Wings varasi Fjodorovin NHL:ään vuoden 1989 varaustilaisuuden neljännellä kierroksella TsSKA Moskovan riveistä. Ennen NHL-uraansa hän pelasi samassa ketjussa kahden muun tulevan tähden, Pavel Buren ja Aleksandr Mogilnyin kanssa. TsSKA Moskovan ollessa Yhdysvaltain Seattlessa vuoden 1990 Hyväntahdon kisoissa Fjodorov livahti ulos hotellihuoneestaan ja nousi Detroitiin vievään lentokoneeseen. Hänestä tuli näin yksi monista silloisesta Neuvostoliitosta Pohjois-Amerikkaan loikanneista pelaajista.


title: Sergei Fjodorov

text: Keskushyökkääjänä pelaavaan Fjodorovin menestyksekkäin kausi oli 1993–1994, jolloin hän voitti Hart Memorial Trophyn, Frank J. Selke Trophyn ja Lester B. Pearson Awardin sekä sijoittui pistepörssin toiseksi Los Angeles Kingsin Wayne Gretzkyn jälkeen 56 maalilla ja 64 syötöllä. Hänet palkittiin parhaalle puolustavalle hyökkääjälle annettavalla Frank J. Selke Trophyllä myös kaudella 1995–1996, jolloin hän teki 39 maalia ja 68 syöttöä. Vuotta myöhemmin Fjodorov oli mukana voittamassa Detroit Red Wingsin ensimmäistä Stanley Cupia sitten vuoden 1955 ja keräsi 20 pudotuspeliottelussa yhteensä 20 pistettä. Tätä seurasivat kaksi muuta Stanley Cup -mestaruutta vuosina 1998 ja 2002, molemmat Red Wingsin paidassa. Venäjän maajoukkueessa hän on voittanut olympiahopeaa Naganon talviolympialaisissa 1998 ja olympiapronssia Salt Lake Cityn talviolympialaisissa 2002.


title: Sergei Fjodorov

text: Vuonna 2003 Fjodorov siirtyi vapaana agenttina Mighty Ducks of Anaheimiin, jossa pelasi vuoteen 2005. Tuona aikana hän saavutti 1 000. NHL-pisteen rajan ensimmäisenä venäläissyntyisenä ja viidentenä eurooppalaisena pelaajana. 15. marraskuuta 2005 Fjodorov siirtyi Columbus Blue Jacketsiin vaihdossa François Beaucheminiin ja Tyler Wrightiin.


title: Sergei Fjodorov

text: Fjodorov siirtyi Columbuksesta Washington Capitalsiin 26. helmikuuta 2008 vaihdossa Ted Ruthiin.


title: Sergei Fjodorov

text: Vuonna 1996 Sergei Fjodorov teki 5 maalia yhdessä pelissä Capitalsia vastaan. Viides maali syntyi jatkoajalla.


title: Sergei Fjodorov

text: Kaukalon ulkopuolella Fjodorov on yhdistetty muun muassa tennispelaaja Anna Kurnikovaan, jonka kanssa hän on paljastanut olleensa lyhyen aikaa naimisissa. Sergein nuorempi veli Fjodor Fjodorov on myös ammattilaisjääkiekkoilija.


title: Samhain (yhtye)

text: Samhain oli yhtye, jonka Glenn Danzig perusti hajotettuaan edellisen yhtyeensä Misfitsin. Samhain oli olemassa vuosina 1983–1987. Misfitsiin verrattuna kappaleet muuttuivat synkemmäksi niin musiikillisesti kuin sanoituksiltaan: b-kauhussa herkuttelevan Misfitsin punkista goottimaisia elementtejä sisältävään post-punkiin. Myös sanoitukset muuttuivat syvemmiksi ja käsittelivät usein paitsi tosielämän kauhuja ja väkivaltaa myös fantasiaa, kuten ihmissusia. Yhtyeen nimi on peräisin kelttien pakanallisesta juhlapäivästä samhainista. Samhain julkaisi kaikki levytyksensä samalla levy-yhtiöllä kuin Misfits, Glenn Danzigin johtamalla Plan 9:lla. Yhtye saavutti aikoinaan suurempaa suosiota kuin Misfits, mikä johtui osin syvällisemmästä musiikista mutta myös ahkerasta keikkailusta. Myös Samhainissa kuten Misfitsissäkin Glenn Danzig kirjoitti kaiken musiikin sanoituksista sävellyksiin.


title: Samhain (yhtye)

text: Misfits esiintyi viimeisen kerran 29. lokakuuta 1983. Jo sitä ennen Glenn Danzig oli suunnitellut uuden musiikkiprojektin perustamista, mutta nyt siitä tulisi totta. Misfitsin viimeinen esiintyminen oli jo Samhainin aikaa, ja tästä keikasta alkoi Samhain "the season of the dead". Glennin alkuperäisidea Samhainin suhteen oli ollut tehdä siitä niin sanottu "hardcore super group". Muutamissa ensimmäisissä harjoituksissa, jotka pidettiin elo- ja syyskuussa 1983 Washingtonissa, olivat paikalla Minor Threat -yhtyeen Lyle Preslar, Brian Baker ja Jeff Nelson, Reagan Youth -yhtyeen Al Pike sekä Graham McColluch Negative Approach -yhtyeestä. Lyle ja Brian toivat mukanaan myös Eric Zeilderin, josta oli tarkoitus tulla rumpali. Siitä ei kuitenkaan tullut mitään, vaan Brian, Lyle, Graham McColluch ja Eric liittyivät myöhemmin Tesco Veen kanssa Meatmean-yhtyeeseen. Al taas halusi viettää enemmän aikaa 'zinensä, "Straight Edge Magazinen" parissa.


title: Samhain (yhtye)

text: Syyskuussa 1983 Glenn Danzig alkoi harjoitella Misfits-roudarin ja -valokuvaajan sekä Rosemary's Babies -yhtyeen rumpalin Eerie Vonin sekä C. A. Richien (Rosemary's Babies -kitaristi) kanssa Samhain-nimen alla. Minor Threat -yhtyeen Lyle Preslar kävi vielä muutamissa harjoituksissa yhtyeen kanssa ja nauhoitti kitaraosuudet tulevalle albumille "Initium" seuraaviin kappaleisiin: "Black Dream", "Macabre", "Horror Biz" ja "The Shift". Lyle myös soitti kitaraa Samhainin ensimmäisellä keikalla 31. maaliskuuta 1984 Rock Hotellissa New Yorkissa. Tämän jälkeen hän lähti yhtyeestä. Kitaraan tuli Steve Zingin kanssa Mourning Noise -yhtyeessä soittanut Pete Marshall, joka oli saanut Glenniltä lempinimen "Damien". Tästä tuli Samhainin ensimmäinen kunnon kokoonpano. Lokakuussa he astuivat studioon ja nauhoittivat "Unholy Passion" EP:n. Sinä syksynä ja talvena Samhain myös kiersi ensimmäisen kiertueensa, nimeltään "Season Of The Dead"-kiertue. Kesäkuussa 1985 London May Reptile House -yhtyeestä tuli rumpuihin Steve Zingin tilalle, ja elokuussa yhtye nauhoitti kolmannen levytyksensä, "November-Coming-Firen". 14. heinäkuuta 1986 Samhain soitti viimeisen konserttinsa. Paikka oli The Ritz ja Samhain lämmitteli D.O.A.:ta ja Celtic Frostia. Paikalla oli Rick Rubin Def American Records -levy-yhtiöstä, ja hän ehdotti Glennille siirtymistä Plan 9:ltä hänen levy-yhtiöönsä, ja Glenn hyväksyi tarjouksen. Silloinen taakka Glennin harteilla oli suuri, sillä Samhain oli kasvanut niin isoksi yhtyeeksi, että sen hoitaminen itse oli hyvin työlästä. Muutkin levy-yhtiöt olivat olleet kiinnostuneita yhtyeestä. Damien potkittiin yhtyeestä ulos, ja seuraavat kolme kuukautta yhtye harjoitteli kolmen miehen kokoonpanona New Yorkissa. Alkuvuodesta 1987 John Christ kävi koe-esiintymisessä, ja toisella kerralla hänet otettiin Samhainin seuraavaksi kitaristiksi. Helmikuussa myös London May erotettiin yhtyeestä, ja hänen tilalleen tuli muun muassa D.O.A.-, Circle Jerks- ja Black Flag -yhtyeissä rumpuja soittanut Chuck Biscuits. Maaliskuussa 1987 yhtyeen nimi muutettiin Danzigiksi.


title: Luettelo Australian avointen miesten kaksinpelin voittajista

text: Tämä on luettelo Australian avoimen tennisturnauksen miesten kaksinpelin voittajista.


title: Chilen presidentinvaali 2005–2006

text: Chilen presidentinvaalien 2005–2006 ensimmäinen kierros pidettiin 11. joulukuuta 2005 ja toinen kierros 15. tammikuuta 2006. Vaali oli neljäs presidentinvaali maan vuonna 1990 tapahtuneen demokratisoitumisen jälkeen. Vaali oli suora kansanvaali, ja koska kukaan ehdokkaista ei saanut ehdotonta yli 50 % enemmistöä äänistä, järjestettiin toinen kierros kahden parhaiten menestyneen ehdokkaan välillä. Toisella kierroksella vastakkain olivat hallitsevan keskustavasemmistolaisen koalition edustaja, sosialistipuolueen Michelle Bachelet, sekä maltillinen oikeistolainen liikemies, kansallisen uudistuspuolueen Sebastián Piñera. Bachelet voitti vaalit runsaan 53 % ääniosuudella.


title: Chilen presidentinvaali 2005–2006

text: Vaalivoittaja Michelle Bachelet seurasi virassa keskustavasemmistolaista presidenttiä Ricardo Lagosia. Aiemman kuuden vuoden toimikauden sijasta presidentti valittiin ensimmäistä kertaa neljäksi vuodeksi, maan parlamentin syksyllä 2005 tekemän lainmuutoksen lyhennettyä tulevien presidenttien toimikautta.


title: Chilen presidentinvaali 2005–2006

text: Vaalin tulosta voidaan pitää merkittävänä kehitysaskelena Chilen yhteiskunnassa, sillä alueen vanhoillisimpana tunnettu maa valitsi itselleen naispresidentin yhtenä ensimmäisten joukossa Amerikan mantereella. Se oli myös tuen osoitus Chilen vasemmistolle, joka on pystynyt huolehtimaan niin talouskasvusta kuin kansalaistensa tasa-arvosta. Yhdessä joulukuun presidentinvaalin kanssa pidettiin myös kaksikamarisen parlamentin vaalit, jotka vasemmistolainen koalitio voitti. Näin vaalitulokset vahvistivat Etelä-Amerikan vasemmistosuuntausta.


title: Chilen presidentinvaali 2005–2006

text: Tuohon aikaan Chilessä oli voimassa edelleen Augusto PInochetin aikainen järjestelmä, jossa äänestäjän täytyi olla rekisteröitynyt äänestäjäksi. Kuka tahansa 18 vuotta täyttänyt maan kansalainen voi vapaaehtoisesti rekisteröityä, mutta rekisteröityneen oli tämän jälkeen pakko äänestää jokaisissa Chilen vaaleissa. Pysyvästi ulkomailla asuvat kansalaiset menettivät äänioikeutensa. Tämä tarkoitti sitä, ettei huomattava osa kansasta rekisteröidy lainkaan, ja vaikka rekisteröityneiden äänestysvilkkaus on korkea, osa annetuista äänistä on tyhjiä tai mitättömiä.


title: Chilen presidentinvaali 2005–2006

text: Chilen presidentti voi hallita vain yhden kauden ajan, eikä hän voi asettua uudelleen ehdolle. Lisäksi aiemmin kuusi vuotta kestänyt presidentin virkakausi lyhennettiin nyt neljään vuoteen. Vaikkei presidentin virka olekaan siis pitkäaikainen, on presidentillä paljon valtaa. Perustuslakinsa mukaan Chile on presidenttivaltainen maa, jossa parlamentarismi ei ole pääosassa. Suhteellisen suurilla valtaoikeuksilla mutta lyhyellä virkakaudella on pyritty tasapainottamaan vallan kertymistä, sillä Chilessä muistetaan Augusto Pinochetin sotilasdiktatuuri.


title: Chilen presidentinvaali 2005–2006

text: Vaikka Chilessä on useita suuria puolueita, maassa on eräänlainen kaksipuoluejärjestelmä. Poliittinen kenttä jakautuu hallitsevaan keskustavasemmistolaiseen "koalitioon" Concertación de Partidos por la Democracia sekä oppositiossa olevaan oikeistolaiseen "allianssiin" Alianza por Chile, jotka molemmat asettavat oman presidenttiehdokkaan. Lisäksi presidenttiehdokkaan asettaa kolmas paljon pienempi liitto, äärivasemmistolainen Pacto Juntos Podemos Más.


title: Chilen presidentinvaali 2005–2006

text: Neljän puolueen muodostama Koalitio oli voittanut kaikki kolme vuoden 1990 jälkeen järjestettyä vaalia. Vuoden 2005 presidentinvaaliin ehdokkaiksi pyrkivät keväällä 2005 sosialistipuolueen Michelle Bachelet ja kristillisdemokraattien Soledad Alvear. Molemmat olivat erittäin suosittuja hallituksen ministereitä ja kumpi tahansa olisi ollut ensimmäinen naisehdokas presidentinvaaleissa. Kun Bachelet alkoi nousta mielipidemittauksissa, vetäytyi Alvear kilvasta ja Koalition ehdokas ratkesi ilman esivaaleja.


title: Chilen presidentinvaali 2005–2006

text: Oikeisto-opposition puolueiden muodostama Allianssi valitsi ehdokkaakseen jälleen demokraattipuolueen Joaquín Lavínin, joka oli hävinnyt vuoden 1999 vaalit täpärästi. Oikeiston tilanteen sekoitti kuitenkin Allianssiin kuuluvan uudistuspuolueen kieltäytyminen tukemasta Lavínia ja nimetessä ehdokkaakseen ulkomailla omaisuuksia ansainneen liikemiehen Sebastián Piñeran. Molempien kannatus mielipidemittauksissa jäi runsaaseen 20 prosenttiin.